Frans Cuspinera presenta el videoclip del seu darrer treball - Empordà\nFrans Cuspinera presenta el videoclip del seu darrer treball\n'Jo sóc d'un paisatge' s'ha enregistrat a Calella de Palafrugell i rodalies\nEMPORDA.INFO 09.12.2016 | 13:28\nEl músic Frans Cuspinera. VC\nFrans Cuspinera acaba de treure a la llum el videoclip de 'Jo sóc d'un paisatge', single del primer disc gravat a Calella de Palafrugell i rodalies.\nEl videoclip ens presenta un maridatge del litoral empordanès amb la seva música.\nFrans Cuspinera (la Garriga, 1984) és un cantant i compositor autodidacte que, després d´una llarga trajectòria de recerca i experimentació (en solitari i amb diverses bandes locals), ha consolidat el seu estil i la seva tècnica al Taller de Músics de Barcelona, segons s'explica en els apunts biogràfics del seu web. La seva música es podria definir com a folk català, tot i que l´ús de la seva veu sovint dibuixa florides influències del flamenc i juga amb les definicions, apropant-se a una amalgama gens habitual entre els cantants masculins de la nostra terra. Aquesta fusió neix pràcticament del bressol: fill de pare català i de mare andalusa (nascuda a la platja del Rinconcillo d´Algeciras, vora l´extrem més meridional de la Península), ha rebut contínuament influències d´aquestes dues cultures tan allunyades i alhora tan connectades.\nLes cançons de Frans Cuspinera són properes i senzilles i mai no imposen res. Es podria dir que tots els temes musicals que presenta són viatjats i viscuts. Abans de veure la llum han coexistit amb nosaltres, en silenci i sense cridar l´atenció, viatjant a la R3 i la R1 de la Renfe (de la Garriga a Badalona, lloc on el Frans treballa com a dissenyador web, i viceversa); reposant en algunes terrasses i cantonades del barri del Raval de Barcelona; passejant pels desèrtics carrers de la Garriga a altes hores de la matinada; escapant-se a Calella de Palafrugell a l´hivern, quan a aquest poblet de costa no hi queda pràcticament ningú? I, només quan han arribat al moment idoni de maduració, traslladant-se en cotxe a Mataró, creuant el sinuós túnel de Parpers, per ser finalment enregistrades pel seu productor, Nico Canet, al seu estudi (Tiny Room) amb vistes al Mediterrani.\nUna mirada retrospectiva sobre nosaltres mateixos i sobre les nostres vides; el dolor i l´alegria de les relacions personals; la celebració de l´amor; el pas del temps que mai s´atura i que ens enfronta, un cop i un altre, a les nostres contradiccions; i, molt especialment, l´emotiu i màgic retrobament amb una natura mediterrània, exuberant i vivíssima, il·lustren i donen vida a les lletres de les seves cançons. Les interpretacions de diversos músics, amics, coneguts, o desconeguts que s´han deixat embarcar en aquesta petita travessia, han aportat les textures de fusta i corda, el batec sonor i la respiració que totes aquestes cançons necessitaven.\nLa veu de Frans Cuspinera, fràgil i etèria en alguns compassos, dura i terrenal en d´altres, passeja també per zones properes al fado i a la música àrab, al pop, al jazz i a la música d´autor. Han contribuït a consolidar totes aquestes influències professors com ara Vicky Amador (tècnica, soprano), Diana Palau (jazz, Taller de Músics), Nikos Papachristos (música àrab), José Miguel Cerro ´El Chiqui´ (flamenc, Taller de Músics), Alba Guerrero (flamenc, Taller de Músics) i Mariola Membrives (flamenc, Taller de Músics). També ha rebut classes de piano de la garriguenca Patricia Rico i classes de composició musical, llenguatge i solfeig de Riqui Sabatés (Taller de Músics).


màrqueting wom - Sffiltech\nInici » màrqueting per a dones\nShanghai sffiltech co., Ltd. (Shanghai filterbag factory co., Ltd) portava més de 10 anys en aquest camp de bosses de filtre. Amb més de 20 anys d’experiència en fàbrica i experiència en exportació, sempre estem en la millor opció per a l’adquisició d’estrangers. SFFiltech també es converteix en una marca famosa a Internet.\nSffiltech assisteix a Filtech des del 2006 fins avui i en altres exposicions de filtració relacionades, estem tractant d’oferir bossa de filtres d’alta qualitat, filtres de gàbia i filtres relacionats per a tots els nostres socis a llarg termini.\nPodeu obtenir totes les dades d’exportació de les nostres dades personalitzades d’exportació, amb més de 20 pàgines en la llista d’exportació, exportar a més de 20 països i gairebé tenir comandes cada dia, fins i tot 8 comandes en un dia, Sffiltech és cada vegada més popular i popular als estrangers.\nEl nostre objectiu és ajudar tots els estrangers a trobar els filtres adequats a la Xina i el 100% de responsabilitat en cada comanda per als nostres clients cooperats.\nSiguem junts per a un millor entorn del món. En el futur serem millors i millors.


Ràdio Balaguer - Ferrocarrils de la Generalitat invertirà 2,8 milions en la renovació de cinc túnels de la línia de la Pobla\nFerrocarrils de la Generalitat invertirà 2,8 milions en la renovació de cinc túnels de la línia de la Pobla\nFerrocarrils de la Generalitat de Catalunya ha adjudicat les obres de renovació de cinc túnels de la línia del tren de la Pobla de Segur dels quaranta-dos passos soterrats que hi ha en tot el traçat de la línia entre Lleida i la Pobla.\nLes obres amb un pressupost de 2,8 milions d’euros de pressupost contemplen la renovació de diferents elements de la via d'un total de 2.500 metres de via soterrada entre els municipis d'Àger i Tremp, concretament en els túnels dels Homes Morts, Monares, Barcerada, Talarn i Sant Antoni. Els treballs preveuen també la construcció d’un baixador a l’estació de Tremp per a carrega i descarrega.\nEls treballs tenen un termini de sis mesos. Aquestes tasques de renovació i manteniment es sumen a d’altres efectuades durant l’any i tenen l’objectiu d’augmentar la seguretat de la línia.


Tipus d'inscripció?: Amb xip groc - 13€Xip de lloguer - 16€Amb compra de xip - 21€\nLa Cursa Nocturna té una vessant solidària. El preu de la inscripció d’ambdues curses inclou la donació d’1 euro solidari, que es destinarà a un projecte de l’Institut d’Investigació Biomèdica de Bellvitge (IDIBELL).\nFranges horàries recollida dorsal i xip: Franja 1 Divendres 13 d'abril 15h a 22h Franja 2 Dissabte 14 d’abril de 10h a 15h Franja 3 Dissabte 14 d’abril de 15h a 19:30h\nEn compliment d'allò que s'estableix en l'article 5 de la llei orgànica 15/1999, de 13 de desembre, de protecció de dades de caràcter personal, us informem que les dades recollides en aquest suport resten incorporades en un fitxer automatitzat propietat de l'Ajuntament de L'Hospitalet amb la finalitat de gestionar i promocionar l'esdeveniment esportiu en el qual us heu inscrit, o d'altres similars desenvolupats per aquesta institució. Així mateix, vostè accedeix, tret que ho comuniqui, a la cessió de les seves dades a l'Ajuntament de L'Hospitalet i a Zona Vip Events amb l'objecte de què li remetin informació sobre les seves activitats i/o productes. En qualsevol moment podeu exercir els drets d'accés, de rectificació, de cancel·lació i d'oposició davant l'Oficina d'Atenció al Ciutadà de L'Hospitalet de Llobregat (carrer de Girona 10, baixos) i a l'adreça del Responsable del fitxer GRAU HOLLENSTEIN & ASOCIADOS, S.L. c/ Electrónica Nº19 Piso 8C Badalona 08915 a zonavipevents@zonavipevents.com.


El 17 de juny torna el Combat d'Arbúcies | NacióBaixMontseny\nEl 17 de juny torna el Combat d'Arbúcies\nL'objectiu d'aquestes jornades és explicar la història del nostre poble\nper Redacció, 11 de juny de 2018 a les 14:23 |\nEl proper diumenge 17 de juny tornen les recreacions del Combat d'Arbúcies, en un principi previstes pel 8 d'abril i que la pluja va fer ajornar. Uns fets que van succeir el 13 de gener de 1714, en plena guerra de Successió, en el qual els sometents d'Arbúcies, Espinelves, Sant Hilari i Viladrau van infringir una derrota important a les tropes dels exèrcits borbònics que es dirigien d'Hostalric a Osona. Posteriorment, en represàlia, l'1 d'abril del mateix any, Arbúcies va ser totalment cremada.\nL'objectiu de les jornades és explicar la història del poble, que no deixa de ser la part de la història del país. Com vivia, què feia la gent al segle XVIII, això és el que es vol mostrar. Com era la vida al Montseny el 1700? Com era la vida a la Catalunya rural i de muntanya. Coneixem molt bé que passava a Barcelona però, sabem què passava a Arbúcies? I si ho coneixem, per què no ho expliquem?\nS'explicarà què eren les puntes de coixí, en quines robes s'utilitzaven i com es feien. I se sabrà que la gent jugava a bitlles, que eren a l'abast de tothom i que era un joc habitual. També es podrà aprendre'n a fer. Així com tastar, cap al migdia, l'escudella feta com es feia a les grans celebracions.\nPreparant munició per al Combat d'Arbúcies Foto: AJA\nLa Teresa d'Arbúcies\nUn dia per conèixer la història de la Teresa d'Arbúcies, "aquella dona que ens rep a casa seva per explicar-nos que el seu marit i el seu fil gran han hagut de marxar i que es pregunta què serà de la terra si no tornen, què serà de la casa, què serà de nosaltres, i en ella podrem veure a moltes dones d'Arbúcies de llavors i de moltes altres èpoques", s'explica des de l'Ajuntament d'Arbúcies.\nUna jornada en la que no hi faltaran els miquelets que recrearan els fets del Combat, a la riera, i muntaran els seus campaments a la plaça de la Vila. Faran instrucció, buscaran els millors fusellers als servei del rei i podran fer la jura a la bandera de Sant Narcís.\nDiumenge 17 de juny, si la pluja aquest cop és clement, a partir de les 10 del matí Arbúcies torna al seu passa, a la plaça de la Vila i a la riera per gaudir de la història.\nFires i festes, Combat Arbúcies, miquelets, Arbúcies


Blanes l’hostaleria fa el ple a l’agost – Diari de Blanes\nBlanes l’hostaleria fa el ple a l’agost\nby DdB · Published 31 d'agost de 2019 · Updated 30 d'agost de 2019\nL’ocupació hotelera a la Costa Brava és del 90% a l’agost i es compleixen les expectatives del sector.\nLa Federació d’Hostaleria de les Comarques de Girona preveu que el nivell de reserves d’aquest setembre sigui similar a l’any passat.\nEls hotels de la Costa Brava han tancat un agost amb una mitjana d’ocupació del 90%. El sector ho valora positivament i diu que s’han complert les “expectatives”. Segons dades recopilades per la Federació d’Hostaleria de les Comarques de Girona, els establiments del litoral de l’Alt Empordà han tingut un 86% d’ocupació, un 91% a la zona de la Costa Brava Centre i fins al 93% a la Costa Brava Sud. A la resta de territori gironí l’ocupació ha estat més baixa com és habitual en aquesta època. A Girona i rodalies ha estat del 87% mentre que a la Selva ha estat d’un 74% i a la Garrotxa, un 79%. Pel que fa al pirineu gironí, els establiments del Ripollès s’han quedat al 73% i a la Cerdanya han arribat al 82% de l’ocupació.\nSón dades recollides per la Federació d’Hostaleria de les Comarques de Girona procedents dels agremiats de les onze associacions membres de l’entitat. El sector considera que durant l’agost s’han complert les “expectatives”. No obstant, destaquen que alguns establiments de la Costa Brava Sud situats en municipis com Lloret de Mar i Blanes han arribat a aquests nivells d’ocupació gràcies a les ofertes d’última hora. Una estratègia que utilitzen altres comunitats autònomes, com ara Balears i Canàries, on també hi ha una capacitat hotelera elevada. Pel que fa a l’ocupació de setembre, el sector preveu que es concentri sobretot durant la primera quinzena, seguint la tendència de l’any passat. Mentre que a Girona i rodalies s’espera que sigui més alta durant la segona quinzena.\nA la ciutat de Girona i a rodalies es preveu una ocupació de fins als 70%. A l’interior de la comarca de la Selva i a la Garrotxa, confien poder fregar el 60% mentre al Ripollès i la Cerdanya preveuen situar-se en un 55% d’ocupació. El perfil del turistaLes parelles de mitjana edat i jubilades seran el perfil més habitual de visitants que pernoctaran aquest setembre a la demarcació. La majoria seran catalanes, franceses i de la resta de l’estat espanyol. I en menor nombre també s’espera que s’allotgin turistes del Regne Unit i Rússia (sobretot a la Costa Brava Sud), Alemanya i Holanda. Com és habitual, la mitjana d’estades serà diferent en funció de la zona. Així, a les zones costaneres la mitjana oscil·larà entre 4 i 5 dies, i en canvi a Girona ciutat, a les zones d’interior i de muntanya, serà entre 2 i 3 dies.\nby DdB · Published 21 d'abril de 2018 · Last modified 18 d'abril de 2018


Ansitz Burg Heimfels Sillian Àustria - Ofertes d'hotels amb els MILLORS DESCOMPTES EN LÍNIA Atenció al Client\nVeure tots els 32 allotjaments a Sillian.\nAnsitz Burg HeimfelsPanzendorf 5, Panzendorf, Sillian, Àustria, 9919 - Veure al mapaExcel·lent8,9Basada en 69 comentarisAnsitz Burg HeimfelsVeure més fotosVeure més fotosVeure més fotos8,9 Excel·lent valoració dels hostesVeure tots els comentaris"Love this place. The family that owns it is great. Their res..."DouglasUnited StatesBanyVeure més fotosMolt bona ubicació 8,7Veure el mapaVeure totes les 40 fotos8,7UbicacióParticularitats que li encantaranTransport públic a 950 mWi-Fi gratuït en totes les habitacionsbarjardí\nOpcions d'habitacióVeure les fotosApartament Familiar (Family Apartment)40 m2Fixa les dates per veure preusVeure les fotosEstudi (Studio)30 m21 llit extragranFixa les dates per veure preusVeure les fotosEstudi (Studio)30 m2Fixa les dates per veure preusVeure les fotosApartament d'Una Habitació (2 Adults + 2 Infa...40 m21 llit extragran i 1 sofà l...Fixa les dates per veure preusVeure les fotosApartament de 2 Habitacions (2 Bedroom Apartm...75 m2Dutxa i banyFixa les dates per veure preusVeure les fotosApartament de Dues Habitacions (Two-Bedroom A...75 m2Dutxa i bany1 llit extragran i 1 llit e...Fixa les dates per veure preus\nSobre l'allotjamentDescripcióTant si es tracta d'un viatge de plaer com si és de negocis, Ansitz Burg Heimfels és una elecció d'allotjament magnífica quan visiten Heinfels. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Ansitz Burg Heimfels ofereix un servei impecable i compleix amb totes les exigències dels més experimentats viatgers. Les carecterístiques més important de l'hotel inclouen Wi-Fi gratuït en totes les habitacions, express check-in/check-out, aparcament de cotxes, habitació familiar, restaurant. Totes les instal.lacions per als clients, ofereixen comoditats destinades a assegurar tot el comfort possible. L'hotel ofereix meravelloses instal.lacions d'oci com esquí, parc infantil, jardí que faran de la vostra estada una experiència inoblidable. Descobreixi una encantadora mescla de servei profesional i ampla gama de característiques a Ansitz Burg Heimfels.Mostrar mésCaracterístiquesAccés a InternetWi-Fi gratuït en totes les habitacionsZones públiques amb Wi-Fi Desplaçamentaparcament de cotxeslloguer de bicicletes Coses a fer, maneres de relaxar-seesquíjardí Àpats, begudes i refrigeribarRestaurants Serveis i comoditatszona de fumadors Per als nenshabitació familiarParc Accésentrada/sortida [exprés]s'admeten animals de companyia Disponible a totes les habitacionscalefaccióestris de cuinatelevisió de pantalla planaempolles d'aigua de cortesianeveraTV satèl•lit/cableMostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantCal fer el pagament abans de l'arribada amb transferència bancària. L'allotjament es posarà en contacte amb tu després de fer la reserva i et donarà més informació.


Próximament s’adjudicaran les obres de les EDAR i col·lectors d’Alcúdia de Veo i Vallibona per valor 1,3 milions\nLa Diputació de Castelló ha destinat 1.660.366 euros durant els anys de pandèmia a la dotació de nous sistemes de depuració per a un total de sis municipis d'interior de les comarques del Nord. En la comissió de seguiment de convenis amb l'Entitat Pública de Sanejament d'Aigües Residuals (EPSAR), el diputat de Sostenibilitat i Cicle Integral de l'Aigua, Ignasi Garcia, ha recordat la necessitat de continuar invertint en «serveis bàsics, com la depuració i sanejament de l'aigua, de les poblacions de l'interior», ja que «ens permetran mantenir netes les reserves hídriques del subsol i fer front a les sequeres produïdes pel canvi climàtic».\nEn aquest sentit, entre els anys 2020 i 2021, la Diputació va executar obres en l'estació de la depuradora i col·lector en Argelita (313.250,18 euros), en la depuradora de Sorita (245.963,90 euros), en la depuradora i col·lector en Pavías (321.627,71 euros), en la depuradora de Matet (296.107,50 euros), i en l'ampliació de l'estació de la depuradora en Forcall (278.045,44 euros). També es va dur a terme la modificació del sistema de depuració en Torre d'en Domènec per 205.371,73 euros.\nPer altra banda, aquest 2022 es troben en procés d'adjudicació de l'obra de l'estació depuradora i col·lector d'Alcúdia de Veo, per 535.309,53 euros, i de l'estació depuradora i col·lector de Vallibona (775.730,43 euros).\nA banda, en procés de licitació es troba el projecte de bombeig a la depuradora de Pavías en Higueras per 243.052,29 euros; les obres de protecció en l'estació de la depuradora de Cabanes, per 1.132.633,19 euros i la modificació del sistema de depuració en Vilanova d'Alcolea, per 439.519,24 euros.\nPer altre costat, els projectes pendents d'aprovació són el bombeig de la depuradora de Caudiel de Benafer, valorat en 354.257,88 euros i la modificació del sistema de depuració en Benlloc, per valor de 927.394,38 euros.\nEls projectes que es preveu engegar l'any 2023 són el sistema de depuració en Olocau del Rei, el bombeig de les depuradores de Sorita en Palanques i Forcall en Todolella i Villores, així com l'estació depuradora en Torralba del Pinar, Villamalur, en Sacañet i Castell de Cabres i l'ampliació de les EDAR de Santa Magdalena i de Cinctorres.\nDiputació Provincial de Castelló obres de condicionament OBRES I SERVEIS projectes urbans


Núria Jar, periodista freelance\nEl projecte es du a terme en el marc de la World Conference of Science Journalists 2019. La convocatòria de propostes va tancar a mitjan maig. Avui anunciem orgullosament els guanyadors de la convocatòria.\nEls periodistes seleccionats són:\nBruno Massare, Argentina: Massare seguirà a Roberto Salvarezza, investigador en nanotecnologia i un congressista que lluita contra les retallades pressupostàries que afecten el sector de la ciència i la tecnologia.\nDyna Rochmyaningsih, Indonèsia: Rochmyaningsih seguirà Berry Juliandi, un jove biòleg que s'oposa a les noves regulacions nacionals per als científics estrangers.\nVedrana Simičević, Croàcia: Simičević seguirà a Ivica Puljak, un físic que va fundar un partit polític i s'està preparant per a les eleccions del Parlament Europeu el 2019.\nLesley Evans Ogden, Canadà: Ogden seguirà a Wendy Palen, un ecologista que empeny els governs a tractar qüestions relatives a la protecció dels recursos d'aigua dolça i ajuda als joves científics a comprometre's políticament.\nHristio Boytchev, Alemanya: Boytchev seguirà a Nil Mutluer, un sociòleg turc que va perdre la seva professió a Istanbul per motius polítics i ara treballa a l'exili a Alemanya.\nNúria Jar Benabarre, Espanya: Durant una tibant situació política a Catalunya, Benabarre seguirà el genetista Arcadi Navarro, que és secretari d'Universitats i Recerca de la Generalitat de Catalunya.\nEls periodistes participants explicaran la seva història en tres parts. La primera part es publicarà a www.wcsj2019.eu en el tercer trimestre d'aquest any.\nEls dos periodistes que produeixin els millors dos projectes rebran una beca completa (viatge i estància) per assistir al WCSJ 2019 i participar en una sessió al voltant dels seus projectes. Struggle With Politics compta amb el suport de la Fundació H. Dudley Wright, a Ginebra, Suïssa.\nRambla de Catalunya, 10 1er - 08007 Barcelona - Tel: 933171920 - info1017666000@1053751170accc.cat


Falàrica - Viquipèdia, l'enciclopèdia lliure\n(S'ha redirigit des de: Falarica)\narma llancívola i arma incendiària\nLa falàrica era una arma llancívola antiga, com una javelina, de fusta de teix, que en algunes ocasions s'utilitzava com una arma incendiària, envoltant la punta amb estopa impregnada amb pega grega o quitrà encès.\nLa falàrica era una javelina pesada amb el ferro llarg i prim, unit a un pal de fusta d'igual longitud. L'extrem del ferro tenia una punta aguda estreta, cosa que feia de la falàrica una arma excel·lent per a penetrar les armadures.\nLa seva punta metàl·lica era d'uns 90 cm de longitud (3 peus) i de secció quadrada, com el pilum romà. La punta es cobria a vegades amb estopa impregnada amb quitrà o un altre tipus de substància combustible. La falàrica tenia dos usos. En el primer, es llançava sobre un enemic i en clavar-se feia que aquest hagués de desprendre's de l'armadura, ja que solia ser de cuir i metall i s'encenia. Si era parada amb un escut –que generalment eren de cuir i fusta, tot i que podien tenir algun reforç de metall–, obligava l'atacat a desprendre's també de l'escut. D'aquesta manera, a part de l'efecte psicològic que tenia el foc, l'enemic quedava indefens. En el segon ús es llançaven enceses sobre màquines de setge o sobre vaixells, que també eren de fusta i podien incendiar-se.\nEncara que en alguns texts s'assenyala com una arma romana, el seu origen sembla iber, perquè ja hi ha referències del seu ús pels ibers en el setge de Sagunt contra els cartaginesos (Livi 21, 8-10). La falàrica també podria llançar-se mitjançant l'ús de propulsors o d'espingardes per tal d'augmentar el seu rang i velocitat.\n↑ falàrica a Optimot\n↑ 2,0 2,1 Titus Livi, Ab Urbe Condita, XXI, 8, 11.\n↑ Titus Livi, Ab Urbe Condita, XXI, 8, 12.\n↑ Falarika, Eintrag im Brockhaus 1911, zeno.org (data, 3. Novembre 2009)\n↑ Silius Italicus (1968)Vol.I, pp27-31\nTitus Livi, Ab Urbe Condita, XXI.\nArmes de la península ibèrica Arxivat 2007-01-10 a Wayback Machine.\nObtingut de «https://ca.wikipedia.org/w/index.php?title=Falàrica&oldid=26924311»\nLa pàgina va ser modificada per darrera vegada el 8 abr 2021 a les 14:08.


Idees Magistrals: Jugant amb Gcompris\nGcompris és un programa informàtic amb molts jocs educatius per a xiquets/es de 2 a 10 anys. Jo l'utilitze prou a l'hora d'informàtica. Em va molt bé per al primer contacte amb l'ordinador i per a desenvolupar la motricitat que es necessita per a utilitzar el ratolí.\nSi feu clic a la imatge de baix, accedireu a les diferents activitats que ofereix.\nPel que sembla també té activitats per a primària, però jo no he tingut l'oportunitat de provar-lo en nivells més alts. Sí algú ho fa servir, pot comentar com li va.\nSi us agrada, podeu descarregar Gcompris.\nTemes: 3 anys, 4 anys, 5 anys, informàtica, primària, tecnologia


Teresa Broseta i Enric Senabre, guanyadors dels Premis Samaruc 2019 | Tàndem Edicions\nInici > Notícies > Notícies > Teresa Broseta i Enric Senabre, guanyadors dels Premis Samaruc 2019\nTeresa Broseta i Enric Senabre, guanyadors dels Premis Samaruc 2019\nL’Associació de Bibliotecaris Valencians va donar a conéixer el veredicte la nit del divendres 31 de maig\nL’Associació de Bibliotecaris Valencians ha fet públics, en un acte celebrat a la ciutat de València, els Premis Samaruc de literatura infantil i juvenil 2019 i els Premis Bibliotecari d’Honor i Bibliotecari de l’Any. En la 27a edició, el Premi Samaruc de literatura infantil ha sigut per a Superheroïna a l’atac. Supermara 2, de Teresa Broseta, publicat per Tàndem Edicions (amb il·lustracions de Toni Cabo), i en la modalitat de literatura juvenil, el guanyador ha sigut L’infinit a les teues mans, d’Enric Senabre, publicat per Bromera.\nEl jurat estava format per Eduard Gay, Francisco González i Miguel Hernández com a bibliotecaris, Aina Garcia Carbó com a escriptora i María José Justicia com a mestra. Durant el transcurs de la vetlada literària, es lliurà també el Premi Bibliotecari d’Honor, que va recaure en À Punt, per la sensibilitat mostrada des dels seus inicis envers la promoció del llibre i la lectura, i el Premi Bibliotecari de l’Any, que va recaure en la campanya “Espanta la por” de la Biblioteca del Museu Valencià d’Etnologia.\nSupermara, literatura per a visibilitzar les malalties infantils\nSuperheroïna a l’atac. Supermara 2, de Teresa Broseta, és el segon títol d’una sèrie de llibres protagonitzats per una xiqueta que està lluitant contra el càncer. A l’hospital, Mara es mor d’avorriment. Ni tan sols la seua capa màgica, que té la força i l’amor de vint-i-cinc amics, aconsegueix animar-la. A més, el personal mèdic no la deixarà tornar a casa fins que no tinga més defenses. Per sort, a l’hospital coneixerà a Óscar, que prompte es convertirà en un dels seus millors amics i l’ajudarà a millorar-se.\nVEURE EL LLIBRE\nL’infinit a les teues mans, xarxes socials i assetjament\nPer la seua banda, Enric Senabre ha obtingut el reconeixement dels bibliotecaris i bibliotecàries valencianes amb un llibre sobre xarxes socials i assetjament. L’obra, publicada el 2018, ha tingut una gran acollida entre el públic juvenil i ha arribat ja a la tercera edició. Atena i els seus amics han passat tot l’estiu enganxats a la pantalla del mòbil, però s’acaben les vacances i han de començar l’institut. Tot i que compaginen els deures i els exàmens amb els whatsapps i les xarxes socials, Atena començarà a replantejar-se la informació que penja en Internet quan els seus comptes siguen envaïts per comentaris grollers i insultants de la mà d’un usuari desconegut: «infinit05». La jove intentarà descobrir qui és el misteriós assetjador i, afortunadament, no estarà sola.


ELS DILLUNS DE L’ADI: TERTULIES SOBRE EDUCACIÓ: CONSTRUINT I APRENENT EN FAMÍLIA: PROMOCIÓ D'HABILITATS PARENTALS\nEn aquestes tertúlies es reflexionarà sobre la importància d'adquirir estratègies que puguen ajudar a millorar la comunicació intrafamiliar i el desenvolupament infantil. Es proporcionaran recursos i tècniques que ajudaran a millorar les habilitats parentals Dies: 11,18 I 25 de Novembre Horari: de 15’15 a 16’45 Lloc: Biblioteca Infantil. Centre Municipal de Cultura. Plaza ...\nAmura amb Matthieu Saglio, Isabel Julve i «El Piru»\nEl violoncel·lista francès Matthieu Saglio, el guitarrista flamenc José «El Piru» i la cantaora i ballarina Isabel Julve creuen els seus camins. El resultat és un diàleg espontani, una evidència tranquil·la, amb cordes que componen un arc de Sant Martí sonor de mil matisos. El nexe d’unió dels companys és ...\nFesta dels bons tractes en la infància\nFesta dels Bons Tractes, organitzada per l'Asociació Cala i la Regidoria d'Igualtat, Inclusió i Diversitat. Es tracta d'una jornada que té com a objectiu la prevenció de l'abús sexual infantil a través de la promoció dels bons tractes en la infància. Per assolir l'objectiu s'han organitzat una serie d'activitats que ...\nXIQUETS/ES AMB TRASTORNS DEL NEURODESENVOLUPAMENT: EL DIA A DIA A L’AULA.\nPonents: Inmaculada Bauxauli Fortea (logopeda),Nerea Gascón Herraiz (logopeda)Beatriz Bori Espinosa (psicóloga) Les persones amb trastorn de l’espectreautista, amb el seu peculiar estil de processar la informació i la seva originalmanera de percebre i interpretar el món, suposen un repte a totes les persones encarregades de la seva educació. La població creixent de nens ...\nGala Benèfica de Manos Unidas\nGala Benèfica de Manos Unidas Diumenge dia 1 de desembre a les 18 h, Teatre Payà Amb la participació de Luisa Piquer Estudio de Danza.


La secció sindical CGT Atenció Primària de Barcelona davant l’ICETAZO – CGTCatalunya\nInici > General > La secció sindical CGT Atenció Primària de Barcelona davant l’ICETAZO\nLa secció sindical CGT Atenció Primària de Barcelona davant l’ICETAZO\nLa secció sindical CGT Atenció Primària de Barcelona volem exposar i sol.licitar el recolzament mutu del sindicat de Sanitat de Barcelona, federació local de Barcelona i de tota la CGT Catalunya, fent extensible aquest escrit.\nCom ja vam viure el passat 28 d'octubre, l'administració pública, ensenyament i sanitat vam sortir al carrer per a lluitar en contra del ja famós decret conegut com l'ICETAZO.\nDes d'aquí volem exposar que no podem callar davant la més gran privatització i desmantellament de la Sanitat Pública.\nSol.licitem al sindicat de Sanitat de Barcelona, sota l'acord en assemblea d'afiliades de la secció sindical d'Atenció Primària de Barcelona que comuniqui a l'SP de Catalunya l'acceptació i recolzament a les mobilitzacions i possibles convocatòries de vaga abarcant tot el territori català, coordinat la nostra lluita amb tota la funció pública afectada.\nNo entendríem que la CGT quedés en una actitut pasiva davant un ERE, ERTE, tancament de empresa. I no entendríem que el nostre sindicat no recolzés una gran lluita «per lo públic» com els nostres acords recullen.\nBarcelona, a 15 de novembre de 2021\nCapInterinaAlCarrer, icetazo, Interines


Actividad | Reempresa\nLa Reempresa › Actividad\nJa hem fet el primer taller de reemprenedors 2016 a Girona !\nEls dies 14, 15, 21 i 23 de març s’ha celebrat a les oficines del C/Rutlla de Girona el primer Taller del 2016 per a reemprenedors que es troben interessats en donar-li continuïtat a un negoci.\nExpliquem la Reempresa a la UDG!\nEl passat dijous 3 de març, Reempresa va oferir una Jornada Informativa a la Facultat de Turisme de la Universitat de Girona, els alumnes varen aprendre una nova manera d’engegar projectes empresarials, la Reempresa. Molts d’ells ja tenen projectes en ment, però cap d’ells coneixia que els poden introduir al mercat a través d’un negoci en funcionament.\nReempresa posa un peu a la UdG\nAhir els alumnes del “Màster de Emprenedoria i desenvolupament empresarial” de la UdG varen aprendre una nova manera d’engegar projectes empresarials, la Reempresa.\nJornada de Reempresa a Sant Celoni\nA la jornada informativa hi van participar tant el cedent com el reemprenedor del cas d’èxit del supermercat de Gualba de Baix, que van traslladar la seva experiència positiva als assistents.\nA Lleida, el 23 d’octubre de 2015 Reempresa participa al XVIII Fòrum d’estudis sobre la Joventut, titulat “Joves i nova ruralitat: reptes i oportunitats”.\nPresentació de Reempresa – Mercat Sectorial del Comerç a Vielha – Val d’Aran\nPrimer dia al saló BizBarcelona!\nPrimer matí del saló BizBarcelona que converteix la ciutat en la capital de l’emprenedoria i l’empresa. El Centre de Reempresa de Catalunya ja és la tercera edició que hi és present i ofereix a tots els visitants un programa centrat en la cessió i transmissió dempreses com una via més d’emprenedoria.


Descobrint Disneyland París • Viatge a París • Escapadesenparella.cat\nDescobrint Disneyland París • Viatge a París\nDescobreix amb nosaltres Disneyland París, un dels parcs d'atraccions més emblemàtics d'Europa. Situat a la capital francesa, Disneyland París us farà sortir el nen que porteu a dins!\nL' Andrea t'explica la nostra Descobrint Disneyland París • Viatge a París\nDisneyland París, formada pel parc Disneyland, el parc Walt Disney Studios i la zona Disney Village, té més de 50 atraccions màgiques per nens i per adults que encara són nens. El Parc Disneyland està format per cinc mons màgics plens de fantasia, d’aventura, de diversió i d’emoció.\nAvui no ha fet falta cap despertador per aixecar-nos del llit! Avui el cos m’ha despertat de manera automàtica, en mode alarma. Només obrir els ulls sabia que avui era el dia, que era hora de preparar-nos per començar un gran dia. Avui anem a Disneyland París!\nAquest cap de setmana hem fet un viatge expres fins a París, juntament amb un altre amic (hola Cristian! ), per visitar una amiga que fa uns mesos que treballa a Disneyland. Fa 3 dies que hem tornat de les vacances a Menorca, però el cansament no pot amb nosaltres.\nFa molts anys que estava esperant aquest moment. De molt petita vaig tenir l’oportunitat de visitar Disneyland amb els meus pares i, des d’aquell moment, que he desitjat tornar-hi. Aquest cap de setmana per sort hi tornaré a ser! Disneyland París, ja vinc!\nEscapada a Disneyland París: Benvinguts a l’escapada en parella de la setmana. Ens hi acompanyeu?\nÉs dissabte al matí. Aquesta nit hem dormit a la casa d’en Michel, a Quincy-Voisins, una casa de muntanya, petita però molt maca, acollidora i ben equipada, econòmica i en la que no ens va faltar res! Situada a uns 10 minuts de Disneyland París amb cotxe, tot i que si es vol utilitzar el transport públic, està ben comunicada amb diverses línies de bus. Després de la dutxa matutina, l’emoció i l’alegria, és hora d’esmorzar fort! Necessitem molta energia per aguantar el dia que ens espera. També hem fet uns entrepans (si us pregunteu si es pot entrar menjar, sí que es pot!) i, després d’agafar el jersei, perquè fa fresqueta a primera hora, ens hem dirigit cap al parc.\nEn aquest parc podràs trobar-te a personatges Disney passejant pel parc als que podràs saludar, emportar-te un autògraf i fins i tot fer-te unes quantes fotografies. El parc Walt Disney Studios és el parc on han d’anar tots els amants del cinema, ja que gaudiran de la màgia de Hollywood. Aquest està dividit en quatre àries d’estudis que et donen l’oportunitat per estar darrere de les càmeres i descobrir els secrets que amaguen els efectes especials, l’animació, els dibuixos animats i a més gaudir dels espectacles, demostracions i conèixer els teus personatges preferits.\nUn cop aparcats al pàrquing situat al costat de Disney Village, un pàrquing a prop del parc i que sempre està més buit, ens hem dirigit a entrar-hi. Ens hem adonat compte que com a celebració dels 25 anys de Disneyland París, aquest cap de setmana han fet diverses curses i que farà que durant tot el dia trobem bastant gent al parc, tot i ser temporada baixa. A més, per precaució i seguretat, abans d’entrar et fan passar per unes casetes de seguretat muntades al voltant del parc, on revisen, com a l’aeroport, la teva bossa i a tu. Un cop dins, hem donat una volta per Disney Village, que només entrar, ha estat com arribar a un altre món, super ben ambientat i envoltat de màgia. Aquí podem trobar coses i productes originals de Disney així com una botiga de Lego gegant, restaurants i bars ambientats, … Després de fer la llista immensa de tot el que m’agradaria emportar-me a casa i d’haver-hi comprat una nova llibreta d’autògrafs per si tinc la sort de trobar personatges pel parc, és hora de l’emoció, és hora d’entrar dins del parc de Disneyland. Entre tota la gent, les diferents botiguetes i, caminar pel carrer central anomenat Main Street, un carrer molt important per Disney, ja que va fer inspirant-se en Marceline, Misuri, el seu poble de naixement, trobem alguna cosa que sobresurt, i és quan el veiem, el castell de Disney!\nCom a curiositat us podem explicar que el castell de cada parc és diferent, però també us podem explicar que el castell de Disney París i el d’Orlando el dediquen especialment a la princesa Aurora, la princesa de La bella dorment. Però a diferència, el castell de Tòquio està dedicat a la Ventafocs i el de Shanghai està dedicat curiosament a totes les princeses. A més, el castell de París té un to rosa creat a propòsit per ell i és d’aquest color per contrastar amb el cel gris i blanquinós de la ciutat. A més està format de 16 petites torres, el número d’edat que tenia la princesa Aurora justament abans de punxar-se amb la filosa màgica que l’adormirà. I és aquí quan no podia parar de somriure i em vaig tornar una nena altra vegada. El dia al parc ha estat molt especial i tot i la gent hem gaudit moltíssim. Una de les atraccions que ens van agradar més i que vam tenir la sort de poder pujar-hi són les següents:\nIt’s a small world: Una atracció llarga que agrada als nens i als adults, on amb una barqueta entres dins del món i et donen a conèixer amb diferents nines que es mouen les diferents cultures i societat que hi ha en el món, guiats amb una música típica i única d’aquesta atracció. Una atracció molt maca que sense dubte és obligatòria.\nBuzz lightyear laser blast: Una atracció d’entreteniment on vas pujat en un vagó i vas disparant amb una pistola làser a diferents objectius que hi ha pel recorregut. La puntuació es va acumulant i a l’acabar pots saber segons els punts quina posició tens.\nPhantom Manor: Un clàssic en els parcs de Disseny, tot i que amb diferents noms, i només per nens i adults que no tinguin por. Una casa encantada i vella que més tard va donar per fer una pel·lícula sense tenir guió de l’atracció. Amb una estètica i decadent i una mica gòtica visitaràs la casa entre objectes que es mouen i moltes sorpreses.\nStar Wars Hyperspace Mountain: Una de les novetats dels 25 anys de Disneyland Paris. Una muntanya russa decorada a l’estil Star Wars,, la seva banda sonora i la màgia dels efectes especials, et portarà a viure una experiència increïble intentant dur a terme una missió galàctica viatjant a la velocitat de la llum entre planetes, meteorits i estrelles.\nDumbo de Flying Elephant: Pels amants de Dumbo teniu una atracció suau que donant voltes i pujant a diferents alçades podreu veure i tenir vistes del parc. Una atracció que agrada molt als nens.\nLes Voyages de Pinoccho: Al parc podreu trobar diferents atraccions que us explicaran diferents contes dins d’un vagó amb carrils. La casa de Pinoccho és una d’elles. Entre ninots que es mouen i diferents escenes podràs conèixer la història de Pinoccho amb molta màgia.\nLa Galerie de la Belle au Bois Dormant: Dins del castell podreu veure a través de les vidrieres de colors la història de la Bella dorment.\nLa Tanière du Dragon: Dins de les profunditats del castell de Disney podreu trobar les bèsties més mítiques, la cova del drac amb el drac.\nPirate Galleon: Gràcies a aquesta atracció van sorgir totes les pel·lícules de Pirates del Carib de Disney. Una atracció molt estimada on podràs embarcar-te en el vaixell i passar-ho genial a l’estil pirata. Sobre les 21h, quan les llumetes del parc brillaven entre el cel obscur, van començar a tancar les atraccions i tots ens vam dirigir al davant del castell. I és que a les 22h començava l’espectacle de llums Disney Illuminations. Aquí és quan en vídeo amb música, imatge i focs artificials projectat en el castell ens va portar als 25 anys de Disney i vam recordar molts dels moments de les seves pel·lícules guiat amb el conegut Mickey Mouse. Va ser genial! Us podem dir que, si voleu veure aquest espectacle, és adient que us col·loqueu davant del castell, si esteu més lluny o més a prop és igual, però si esteu justament davant la imatge no és veure deformada en cap moment.\nQuan vam acabar era hora de tornar cap a casa, però abans vam decidir anar al Disney Village a prendre alguna cosa. Vam entrar al Sports Bar, un bar que entre pantalles gegants pots veure els diferents partits que fan al dia. Allà ens vam relaxar i vam provar dos còctels boníssims. Després de prendre el còctel van decidir anar cap a casa i és que havíem d’anar a dormir d’hora, demà tindríem un dia molt llarg, hem de fer maletes, recollir la casa i anar a veure l’últim parc que es queda: Walt Disney Studios.\nAvui és un altre dia i ens hem llevat ben d’hora. Toca preparar-nos i preparar les motxilles, avui tornem cap a casa. Però abans, tenim una escapada que ens falta completar, avui tornem a Disney però al par Walt Disney Studios. Després d’esmorzar i preparar-nos ens acomiadem d’en Michel, ha estat molt amable amb nosaltres i la casa ens ha encantat! Si tornem, tornarem aquí, n’estem segurs!\nAgafem el cotxe i tornem cap a Disneyland París, avui aparquem a un altre pàrquing, ja que molts dels carrers estan tallats per la cursa i acabem aparcant el pàrquing al costat de l’estació.\nDesprés de passar el control de seguretat és hora d’entrar al parc. Quan entrem ens sorprenem. Tenim tots els carrers de Hollywood al davant. Ens encanta la decoració, tots dos parcs, fins i tot Disney Village, estan molt ben ambientats. És hora de veure tot el que puguem, perquè a les 16h hem de conduir fins a París, ja que haurem de marxar cap a casa.\nTot i que els dos dies va haver-hi molta gent, avui estem tenint sort perquè també estem poden pujar a diverses atraccions:\nTower of Terror: Una atracció de por amb una ambientació espectacular, ens fa entrar dins d’un hotel encantat on formes part de l’experiència d’un curiós viatge on perdràs l’orientació i cauràs varis cops des de dalt del castell, aquí superaràs el teu respecte a les altures.\nCrush’s Coaster: Una atracció genial de la pel·lícula “Buscando a Nemo”! Sobre la closca de la tortuga i viuràs tota la pel·lícula submergint-vos i lluitant contra la corrent d’aigua que us anirà arrossegant fins al final de l’atracció. Genial!\nRock ‘n’ Roller Coaster starring Aerosmith: Una atracció genial i amb molta velocitat. Una muntanya russa que et fa posar cap per vall en una velocitat més que ràpida escoltant música rock i gaudint d’un espectacle de llums i colors.\nRatatoulle: The Adventure: Us convertireu en un petit ratolí i entrareu dins del la història de Remy iniciant una persecució dins de la cuina.\nJa era hora de marxar, el dia ha passat molt de pressa i és que encara volem acabar de comprar els últims regalets abans de marxar. Així que mentre anem buscant el millor i el que ens agrada més, acabem de mirar i observar tota l’ambientació espectacular al parc, mentre diem adéu a en Goofie que passeja pel parc.\nAra que ja sabem com és Disney i com ens ha agradat, estem segurs que tornarem! Una escapada que val la pena si ets fan de les seves pel·lícules i si t’agraden les atraccions. Hi tornarem!\nCom arribar a l'Descobrint Disneyland París • Viatge a París\nTens dubtes? Vols saber més detalls d'aquesta Descobrint Disneyland París • Viatge a París? Segueix-nos a Instagram per estar al dia de totes les escapades que fem!\nDescobreix amb nosaltres Disneyland París,...


"Burjassot amb Natura" formarà i ocuparà a 36 persones\nEl Taller d'Ocupació "Burjassot amb Natura", promogut per l'Ajuntament de Burjassot, formarà i ocuparà a 36 persones\nL’Ajuntament de Burjassot ha rebut la concessió per a promoure el Taller d’Ocupació 2016 “Burjassot amb Natura”. Es tracta d’un programa mixt de formació i ocupació cofinançada per la Generalitat Valenciana, el Ministeri de Treball i Seguretat Social i el Fondo Social Europeu. El grup de treball mixt que s’ha designat per a la selecció de participants en aquest Taller d’Ocupació ha establit que el procediment a seguir per a aquest procés de selecció siga l’oferta d’ocupació genèrica, que serà tramitada des del SERVEF de Burjassot.\nEl Taller d’Ocupació “Burjassot amb Natura”, del com es beneficiaran 36 persones, entre alumnes-treballadors i personal docent, té una durada de 12 mesos. Tot el període de desenvolupament del Taller d’Ocupació, un any, estarà destinat a la formació, en alternança amb el treball i la pràctica professional, a través de la formalització d’un contracte per a la formació i l’aprenentatge. Les retribucions que percebran els alumnes-treballadors són les assenyalades en el projecte aprovat, conforme a la normativa vigent aplicable.\n“Burjassot amb Natura” es divideix en tres especialitats de treball i formació: Activitats Auxiliars en Vivers, Jardins i Centres de Jardineria, amb deu places assignades; instal·lació i manteniment de jardins i zones verdes, amb altres deu places assignades i, finalment, muntatge de mobles i elements de fusteria, també amb deu places assignades.\nQuant a la relació de llocs de treball del Taller d’Ocupació, per a personal docent, s’han assignat sis, tots ells d’una durada de 12 mesos i de jornada completa (37,5 hores): una plaça de director/a, dues places de professor/a d’instal·lació i manteniment de jardins i zones verdes; una plaça de professor de muntatge de mobles i elements de fusteria; un professor de suport i, finalment, un auxiliar d’administratiu. Són requisits imprescindibles per a optar a aquests llocs de treball tenir els 18 anys complits i no haver aconseguit l’edat de 65 així com pertànyer a qualsevol dels Estats de la Unió Europea, entre altres que queden recollits en les bases.\nPer a prendre part en el procés de selecció serà necessari que els aspirants complisquen una sèrie de requisits establits en les bases de la convocatòria, sent imprescindible pertànyer a qualsevol dels Estats de la Unió Europea; tenir coneixements suficients de la llengua castellana; tenir 25 anys o més i ser persones aturades, entenent-se com a tals a les demandants d’ocupació no ocupades, registrades en el SERVEF.\nLa selecció dels alumnes-treballadors serà precedida, en tot cas, de la tramitació d’oferta de serveis formatius pel corresponent centre Servef d’Ocupació. Després de la presentació de la sol·licitud de l’oferta de serveis formatius, per part de l’Ajuntament de Burjassot, el Centre Servef d’Ocupació remetrà entre 3 i 5 persones candidates per lloc oferit. Finalment, el grup de treball mixt per a la selecció de participants realitzarà la selecció de l’alumnat/treballador participant en el projecte, a partir d’una sèrie de criteris i de barems que queden recollits en les bases de la convocatòria d’aquest Taller d’Ocupació.


L'hort de l'Escola Marià Galí: d’octubre 2011\nJA HEM COMENÇAT...\nBon a dia a tothom...\nDesprés de molts esforços per fí hem començat a plantar i a sembrar al nostre hort.\nDe mica en mica anireu veient com els bancals s'omplen de bledes, pessols, enciams... Els nens i nenes de l'escola estan molt il·lusionats.\nAquí en teniu les fotos dels primers cursos que han anat plantant. A mida que tinguem les fotos de la resta de cursos les anirem posant. De moment, un tastet!\nEls nens i nenes de 6è plantem broquil i sembrem fabes i pèsols.\nFOTOS DE 4t.\nEls nens i nenes de 4t. plantem cebes i alls i sembrem pastanagues.\nFOTOS DE 1r. i 2n.A\nEls nens i nenes de 1r. plantem cebes i alls i sembrem pastanagues.\nFOTOS DE P4B\nFOTOS DE P4A\nFOTOS DE 2n.B\nFOTOS DE 3r.\nPublicat per Escola Marià Galí a 3:17 Cap comentari:\nUN HORTET VERTICAL\nBon dia!!! A la pàgina web "Huertos Urbanos de la Bahía de Cádiz" (que ja teniu enllaçat als calaixos de la dreta) hem trobat aquesta original idea de crear un hortet. Una mestra de Saragossa volia crear un hortet, però li era impossible ja que tenien el pati cimentat. El resposable de la web es va posar per feina i va trobar aquest material que utilitzen a Sao Paolo (Brasil) i que és la variant del que molts de nosaltres fem a casa nostra posant plantetes en "garrafes" d'aigua.\nCom veieu es tracta de reutilitzar ampolles de 2 litres, fer-li quatre forats, passar una corda i posar dues arandeles (a sota de l'ampolla). D'aquesta forma es poden penjar a les parets. L'efecte és molt macu, com podeu veure a les fotos.\nL'he trobat força interesant pels nens i nenes de P3. O no?\nSi voleu llegir l'article sencer podeu clicar aquí.\nPublicat per Escola Marià Galí a 3:43 Cap comentari:\nBon i soleiat dia...\nL'escola Sant Martí d'Arenys de Munt ja fa temps que tenen el seu hortet. Han elaborat aquest material que de ben segur ens serà d'utilitzat. És un power point amb les fitxes de totes les plantes que van plantant (quan s'ha de sembrar, regar, les característiques...).\nDe ben segur que a la nostra escola ho farem servir molt. L'hem fotocopiat i donarem un exemplar a cada cicle i un altre que estarà a la sala de profes.\nView more documents from ezarzos2\nPublicat per Escola Marià Galí a 4:49 2 comentaris:\nPOSEM LA TERRA!!\nEl nostre hortet està quedant molt bé. Els pares i els àvis ens estan ajudant molt. Ara ja tenim els bancals preparats i hem baixat a posar la terra i el mantell.\nEls àvis, que en saben molt, ens han explicat com l'havíem de fer. D'aquí a ben poquet començarem a plantar les primeres cosetes.\nPublicat per Escola Marià Galí a 3:09 Cap comentari:\nAmb l'ajut d'àvis i pares de l'escola ja han començat els primers treballs al nostre hortet.\nA finals de Setembre van arribar els materials necessaris per acondicionar el terrery: sorra, abonament, grava, una caseta metàl·lica, les fustes per dividir el terreny... I ens hem posat a treballar "sin prisa pero sin pausa".\nUs deixem les fotos per a que veieu com va quedant la cosa.\nPublicat per Escola Marià Galí a 3:22 Cap comentari:


El cos de Natacha Jaitt va ser trobat sense vida el 23 de febrer de 2019 | Arxiu\nSón moltes les incògnites que envolten la mort de l'exconcursant de 'Gran Hermano'\nper Miguel Cuartas 31/12/2021 18:41h\nNatacha Jaitt, l'exconcursant argentina de 'Gran Hermano 6', va morir el 23 de febrer de 2019 en una discoteca sota circumstàncies estranyes. Gairebé tres anys després de la seva mort, la policia argentina ha fet fins a 34.000 intents per desbloquejar l'iPad de l'artista, encara que sense èxit. El dispositiu portàtil podria tenir la clau de la seva estranya mort.\nSegons el diari 'La Nación', els investigadors volien obrir els arxius amb les claus que va donar la família de Natacha. Però aquestes contrasenyes eren antigues i no eren vàlides.\nEls forenses van assegurar que la mort de l'exconcursant de 'Gran Hermano' es va produir per causes naturals a causa d'una fallada multiorgànica després de consumir cocaïna. «La mort de Jaitt es va produir per edema del pulmó dret i fallada multiorgànica», deia l'informe de l'autòpsia.\nNatacha Jait va morir fa gairebé tres anys. | Arxiu\nNatacha Jaitt va ser trobada morta a l'habitació d'una sala d'esdeveniments\nEl seu cos va ser trobat en una habitació de la sala d'esdeveniments Xanadú, on l'argentina havia acudit per participar en un sopar. El sumari per la mort de Natacha ja suma 1.200 folis i la Policia va exposar que no hi va participar ningú.\nEncara que no es va poder visionar què hi havia al seu iPad, els investigadors sí que van veure 20.000 imatges, 400 vídeos i 300 converses de WhatsApp. Al seu telèfon tampoc no es va trobar res sobre les suposades amenaces rebudes per denunciar una sèrie d'abusos contra els futbolistes del planter d'Independiente.\nAl seu dia, Raúl Velaztiqui, promotor d'espectacles de Xanadú, va ser detingut per amagar el telèfon mòbil de Natacha al seu automòbil. El dia que van trobar morta Natacha, cinc persones van declarar davant la Justícia i només un, Raúl Velaztiqui Duarte, va ser detingut. Sis mesos després de la mort de l'argentina, Velaztiqui va ser absolt de prestar testimoni fals.\nEl commovedor missatge de la filla de Natacha clamant justícia\nDesprés de gairebé tres anys de patiment, la família de Natacha continua sospitant que va ser assassinada i continua volent trobar la veritat. La seva filla Antonella Olivera va publicar un punyent missatge al seu compte d'Instagram el mes de febrer d'aquest any.\n«Avui, 23 de febrer, es compleixen 2 anys des que no hi ets. La teva ànima sempre està amb mi i sé que encara lluites perquè es faci justícia», va escriure la jove.\nLa filla de Natacha ha clamat justícia per la mare. | Arxiu\n«Els teus assassins estan lliures i ningú hi fa res. Lluitem constantment perquè el teu nom no es taqui i que ningú et falti el respecte», va escriure la seva filla fa mesos.\n«T'estimo avui i sempre, allà on estiguis mai deixaré de lluitar», va sentenciar la jove. Aquesta va convocar diverses protestes perquè «cap dona sigui minimitzada en aquest patriarcat. La societat masclista pretén que ens quedem callades davant la impunitat dels que amb poder poden desfer», va concloure.\nFa un any, Alejandro Cipolla, l'advocat d'Antonella, va demanar que es fes l'exhumació del cos de Natacha per dur a terme una anàlisi semblant a la de Diego Maradona.\n«Entén aquesta part que en el moment de realitzar l'autòpsia i la resta per detectar senyals de drogues o verins que poguessin haver fet col·lapsar el seu sistema. Va quedar faltant una omissió dels pèrits intervinents l'extracció de cabells per ser analitzats a fi de buscar altres substàncies. Dades que només poden ser trobades per anàlisi dels cabells de la difunta», deia l'escrit.


Les direccions dels centres de Vilafranca mostren dubtes per la proposta del Departament | RTVVilafranca\nLes direccions dels centres de Vilafranca mostren dubtes per la proposta del Departament\nEls directors de centres de primària i secundària que hem consultat expliquen que van saber primer les mesures acordades per els mitjans de comunicació,.\nPer la tarda ja van rebre un correu amb les primeres explicacions.\nDavant la decisió anunciada d’obrir els centres a partir de l’1 de juny, per acabar el curs i les propostes per l’inici del curs vinent, el director de l’escola Baltà Elias, Paton Felices, diu que la primera reacció ha estat de sorpresa i molts dubtes.\nEn la mateixa línia s’expressa el director de l’Institut Alt Penedès, Carles Rull, que qualifica de xoc la primera reacció i reclama una informació més detallada.\nTots els directors entenen que la situació generada per la pandèmia de la Covid-19 és molt complicada. I consideren que la intenció és bona, però els plantejaments d’obertura de centres mantenint mesures de seguretat sanitària generen molts dubtes.\nDubtes també com per exemple si les mesures i protocols de protecció de l’alumnat es podran mantenir, o com fer que els nens més petits no s’acostin i no es toquin. També caldrà saber què fer amb objectes o joguines per desinfectar-les, i d’altra banda es planteja un interrogant més de fons que és el del paper de l’escola i dels mestres, perquè en certa mesura ha canviat decantant-se en una funció social. També hi ha escoles que tindran dificultats per garantir els 4m2 per alumne, o que tenen espais inaccessibles, i no està clar quines famílies podran anar als centres i quines no.\nDubtes massa grans perquè els hagin de resoldre les direccions dels centres, que consideren que se’ls traspassa una responsabilitat que no els pertoca.\nPer aquest motiu des de les direccions dels centres es demana més detall en la informació per part del Departament, perquè desprès seran ells els qui hauran de traspassar aquesta informació al professorat, al personal daministratiu, als alumnes i a les famílies.\ncoronavirus, Departament d'Ensenyament, mestres


El Barça ja és al Japó en busca del seu tercer Mundial de clubs - Esport3 - TV3 i Catalunya Ràdio\nEl Barça ja és al Japó en busca del seu tercer Mundial de clubs\nL'equip blaugrana ha arribat aquesta mitjanit al Japó després d'un vol de més de 13 hores. Arda i Aleix Vidal, no inscrits, figuren en l'expedició barcelonista, igual que els jugadors del filial Sergi Samper i Gerard Gumbau.\n14/12/2015 - 08.16\nEls jugadors del Barça han estat aclamats a la seva arribada a l'aeroport de Narita, a Tòquio\nEl Barça ha arribat aquesta passada mitjanit al Japó amb l'objectiu de conquerir per tercera vegada el títol del Mundial de clubs. Una gesta complicada, i, com diu el tècnic Luis Enrique, només a l'abast d'alguns escollits. I és que, per poder accedir al Mundialet, abans s'ha d'haver guanyat la Champions.\nDesprés de 13 hores i mitja de vol, els blaugranes han arribat cap a la mitjanit a Tòquio, on els esperaven desenes d'aficionats. Luis Enrique s'ha endut tota la plantilla, amb l'única excepció del lesionat Rafinha. Fins i tot han viatjat els jugadors no inscrits Arda Turan i Aleix Vidal, a més de dos futbolistes del filial: Sergi Samper i Gerard Gumbau. També ha viatjat Neymar, tot i que està pràcticament descartat per a la semifinal i tampoc és segura la seva recuperació per la final, en cas que el Barça hi arribi.\nEl Barça farà aquest dilluns mateix un primer entrenament en terres japoneses, obert a nens i familiars de l'escola del Barça al país asiàtic. L'objectiu, preparar-se com cal per afrontar la semifinal, contra el Guangzhou Evergrande xinès, aquest dijous (11.30).\nScolari confia a guanyar el Barça\nEl Guangzhou, rival del Barça a les semifinals


Monòlegs: “Nit de Stand Up!” – El Centre\nEl proper dissabte, 8 de maig a les 19:00 hores, presentem al Centre, Monòlegs: “Nit de Stand Up!”\nVine a gaudir d’una vetllada divertidíssima amb els nous talents de l’acadèmia de monòlegs Stand Up Academy Barcelona en una nit irrepetible de riures i més riures.\nTot capitanejat i presentat per Gabriel Córdoba (Comedy Central).\nEntrada jubilats, estudiants i menors de 25 anys: 6€\nEntrada socis El Centre: 5€\nEntrades a: http://entrapol.is/CeR6y


La companyia californiana podria haver de desemborsar 8.000 M€ que no va pagar en impostos\n3 min. Brussel·les 23/01/2016 00:22\n651x366 Tim Cook, conseller delegat d’Apple, pot rebre males notícies de Brussel·les al març. / REUTERS Tim Cook, conseller delegat d’Apple, pot rebre males notícies de Brussel·les al març. / REUTERS\nL’empresa tecnològica Apple és sovint coneguda per omplir de misteri les presentacions dels seus dispositius. Però l’empresa no es reserva el secretisme per a aquests actes. També l’utilitza en visites inesperades com la que el conseller delegat de l’empresa, Tim Cook, va fer dijous passat a Brussel·les. Cook va viatjar a la capital europea per reunir-se amb la comissària de Competència, Margrethe Vestager. L’executiu comunitari està investigant si la companyia de Cupertino va deixar de tributar durant vuit anys a Irlanda, on té la seu europea.\nCook es va trobar amb Vestager en una “trobada privada”, el resultat de la qual no s’ha fet públic, segons va avançar el diari Financial Times. Fonts comunitàries van explicar a l’ARA que aquest tipus de reunions “són habituals” en el procés d’una investigació i defensen que no necessàriament busquen pressionar l’executiu comunitari. El conseller delegat de la companyia sovint ha criticat la decisió d’obrir una investigació i ha assegurat que recorrerà si rep una sanció.\nBrussel·les va obrir una investigació formal contra el cas d’Apple a Irlanda el 2014 perquè sospita que la companyia es va beneficiar d’un acord fiscal avançat ( tax ruling ), aprofitant la baixa pressió fiscal de l’illa, per pràcticament eludir el pagament d’impostos. La visita de Cook demostra fins a quin punt a l’empresa li preocupa el cas.\nSegons un informe publicat la setmana passada per Bloomberg, Apple podria haver d’afrontar una sanció multimilionària de 8.000 milions d’euros, el total de diners que la companyia va deixar de tributar a Irlanda entre el 2004 i el 2012. L’entitat financera JP Morgan va més enllà i calcula que en el pitjor dels escenaris la multa podria arribar als 19.000 milions d’euros.\nAmb tot, es tractaria d’una sanció històrica. Actualment el rècord l’ostenta Microsoft, que va haver de pagar 561 milions d’euros el 2013 per pràctiques monopolístiques. La decisió final es preveu que s’anunciï al març, després de les eleccions a Irlanda, que se celebraran a finals de febrer. Vestager, en una compareixença la setmana passada, va defensar que no hi havia cap retard en la investigació, tot i que abans de Nadal va demanar a les autoritats irlandeses que li donessin més informació sobre els acords amb Apple.\nL’anunci de la investigació contra Apple a Irlanda va coincidir amb les de Starbucks a Holanda i Fiat a Luxemburg. En aquests dos últims casos, l’executiu comunitari ja va decidir la xifra que havien de retornar les companyies per elusió d’impostos: entre 20 i 30 milions d’euros. Vestager va admetre que la xifra no era gaire elevada, si es té en compte que, igual que Apple, van evitar durant anys el pagament d’impostos. En el seu moment, Vestager va defensar que “l’objectiu” no era imposar una sanció històrica, sino dissuadir les empreses de beneficiar-se d’un sistema poc just. Així, és possible que l’executiu comunitari segueixi el mateix patró i tingui en compte altres atenuants, com que la seu d’Apple a Irlanda està ben implementada i dóna feina a més de 5.000 persones.\nA la comissària li han plogut sovint les crítiques des dels Estats Units per investigar diferents companyies nord-americanes, entre les quals Google, a qui analitza per possible d’abús de posició dominant, i també Starbucks o Amazon.


La impuntualitat de Rodalies s’ha incrementat el darrer quatrimestre | NacióGranollers\nLa impuntualitat de Rodalies s’ha incrementat el darrer quatrimestre\nLa ministra de Foment s’ha compromès a no canviar els horaris sense el vistiplau de la Generalitat | El conseller Rull respon que "el problema dels trens no és d’horaris, sinó d’inversions"\nper Pep Martí, 19 de maig de 2016 a les 15:53 |\nUn comboi aturat a l'estació de Plaça Catalunya. Foto: Adrià Costa\nLa interpel·lació del diputat Gerard Gómez del Moral (Junts pel Sí) sobre les infraestructures de l’Estat i la puntualitat dels trens ha servit perquè el conseller de Territori i Sostenibilitat, Josep Rull, informés a la cambra de les darreres novetats sobre l’estat de rodalies i regionals. Rull ha explicat que el darrer quatrimetre la impuntualitat s’ha incrementat a rodalies, passant del 94% al 86%, mentre que a regionals ja és del 49%, “una xifra inadmissible”. Tot i això, ha insistit en què “el problema dels trens no és d’horaris, sinó d’inversions”.\nLa voluntat d’Adif de canviar els horaris de manera unilateral per integrar els endarreriments horaris ha irritat la Generalitat. El conseller Rull ha informat que la ministra de Foment, Ana Pastor, li ha garantit que no es canviaran els horaris sense el vistiplau de la Generalitat. Però Rull ha recordat al ple del Parlament que el principal problema és d’inversions. Ha detallat els incompliments de l’Estat en una infraestructura sensible, “perquè no és un problema de la Generalitat, sinó de la gent”, referint-se a les dificultats de mobilitat i de qualitat de la vida quotidiana.\nEls endarreriments obeeeixen a un seguit de limitacions temporals de velocitat per raons de seguretat, però el problema és d’opacitat, ja que Adif no informa la Generalitat d’aquestes limitacions. Josep Rull ha afegit que acceptarien uns nous horaris si hi hagués el compromís ferm de fer unes inversions amb data fixada per millorar el servei i poder informar els usuaris.\nJosep Rull ha recordat que el traspàs a la Generalitat en ferrocarrils “es va fer sense trens, sense vies”, que continuen en mans d’Adif. Ha dit que es va tractar d’“un traspàs incomplet i incomplert”, explicant que el ministre José Blanco es va comprometre a una inversió de 4.000 milions d’euros per millorar la xarxa, dels quals només se n’ha executat un 10%.\nEl conseller ha explicat que Madrid disposa d’una xarxa excel·lent de rodalies de 80 quilòmeters de via quadruplicada que permet el pas de tot tipus de trens. Rull ha emfasitzat que “no volem culpar l’Estat sinó tenir la capacitat de prendre les nostres pròpies decisions. No volem ser hostages dels errors dels altres sinó responsabilitzar-nos dels nostres, si n’hi ha”. Per mostrar capacitat de gestió, el conseller ha assenyalat el cas de Ferrocarrils de la Generalitat, amb un 99% de puntualitat.\nPolítica, Infraestructures, Josep Rull, Rodalies, Adif, Parlament de Catalunya


Associació dels Amics de la Migdiada: Visca els escriptors invisibles!\nVisca els escriptors invisibles!\nSempre he cregut en ajudar els desplaçats. N'hi ha que tenen sort. Aquests dies es parla de llibres i d'escriptors, i n'hi ha uns quants, un grapadet, que sempre ocupen les primeres pàgines. Però n'hi ha d'altres, quants deuen ser?, que viuen i treballen en el més absolut anonimat, són els escriptors desconeguts, anònims, invisibles. Aquells que hi són però no hi acaben de ser, els qui no compten per a res. De tant en tant ho proven, van a les editorials carregats amb els seus manuscrits i les seves il·lusions..., però quan els demanen el carnet..., no pertanyen al club. És el cas d'un associat nostre, l'Escriptor Invisible que, a falta d'editor, ens passa els seus llibres, vull dir les seves fotocopies. Però la majoria de les persones no prenen per un feix de fotocòpies el mateix interès que prendrien per un llibre enquadernat i comprat en una llibreria de debò, i aquestes van fent una pila a la biblioteca que, de tant en tant, en Polo lliura amb discreció al nostre fogoner, l'Emprenyat de Sant Hipòlit, que sempre està molt content de rebre-les i diu que són el millor que hi ha per avivar el foc.\nCom que el tema de les parts de la nit s'ho mereix, i per tal de contribuir amb un granet de sorra al desplegament en el món de l'obra d'aquesta ànima invisible, invisible però tanmateix ben real!, tot seguit podreu llegir una pàgina del seu últim llibret: L'Entrepà.\nNo he parlat de la meva infància i tampoc ara no en parlaré, però de petit em vaig criar al camp en una masia apartada del progrés on vaig tenir temps d'observar a bastament i des de ben a prop els dinamismes de la Naturalesa i les seves sorprenents transformacions. A les ciutats modernes, quan arriba la nit, ens hem acostumat als llums, però allà en el món rural, sense electricitat, les úniques lluminàries nocturnes eren la lluna i els estels. La nit avança en el seu descens com una gran roca que s'enfonsa en un avenc profundíssim en el fons del mar... fins que arriba a la sorra del fons: després d'uns instants de silenci i quietud inaudites (i d'expectació, és clar, perquè el destí dels qui som vius depèn del que és a punt d'esdevenir-se), s'escolta un sorollet molt feble, una mena de clic com d'un mecanisme de rellotge, compreneu?, que marca la fi d'aquell descens. Llavors hi ha un canvi sobtat de rumb; és el moment més fosc de la nit, som en el nadir... però ja el passem de llarg i anem cap amunt, cap a l'alba: sovint s'alça un airet lleuger com un sospir, refrescant; l'energia de l'aire canvia de polaritat, alguna cosa es desvetlla: és el Sol que s'acaba de despertar i entreobre els ulls... Sí, segurament, però romandrà encara, mandrós, una bona estona en el seu tàlem, i si tu, pobre diable, estàs despert i obres els ulls, comences de veure pampallugues. Els volàtils, que viuen més enlairats i més a prop que nosaltres de l'astre de la llum, són sensibles a aquests primers canvis; les gallines baixen de la dormidora i surten a l'exterior, estiren les potes i picotegen el terrer, saluden el nou dia acabat de néixer; i el gall trenca la quietud nocturna amb els seus esgarips esgarrifosos (us heu preguntat mai per què ho fa? A què vénen aquells xiscles en el moment més solemne? Ens hi hem acostumat, però sempre he cregut que hi ha d'haver una causa oculta). I unes hores després, la llum diürna, amb la seva arribada pausada i solemne, amb els seus excessos, ens deixarà veure els miracles del món.\nPublicat per El President a 0:23\nMolt profund, molt profund...\n28 d’abril de 2010, a les 4:28\nEls escriptors invisibles són com els àngels!\nHi són però no els veiem!\n28 d’abril de 2010, a les 4:31\nEl dia que menys es pensa...explota el volcà més desconegut. No el Popocatepetl, ni el Vesuvi, no. Explota un volcà islandés que era com el Montsacopa que semblava que nomès servia perquè els arquitectes postmoderns fessin arranjaments per la visita dels turistes pacífics. O sigui que l'escriptor més invisible, de cop un dia fa pum i aleshores venen les laves i les cendres, que solen ser com la conselleria d'Interior, o el profeta Isaíes o el Jofre Genoé, l'home del temps de Catalunya Informació que aleshores resulta que ja ho sabia que això passaria. O sigui, companys que no us refieu de les aparences d'aquest mòn "upside down" (que vol dir cap per avall)!!\nCorren temps difícils d'interpretar, sí, quan sense anar més lluny l'Inter celebra que ha perdut i en canvi el Barça que guanya està de funeral perquè al final no es tractava de guanyar o perdre sinò de parar-li els peus a la Esperanza Aguirre al Bernabeu.\nEls escriptors invisibles exploraran un dia i aleshores aniran pel carrer cofois exhibint el seu tercer ull...i si no al temps!!! Deu ens dongui salut per veure-ho! bona nit!\n28 d’abril de 2010, a les 13:54\nNo voldria trencar la son de ningú, però algú em podria dir si és cert que la Companyia de la Font del Vi s'ha tornat a reunir i prepara una actuació a la Fira de la Música al carrer de Vila-seca?\nAra mateix no puc recordar si ho he somiat, o m'ho ha dit algú..., o potser ho he sentit a dir..., però em sembla que no és una invenció.\n30 d’abril de 2010, a les 2:12\n30 d’abril de 2010, a les 4:41\nDesabillé ha dit...\nFranz, com pots tenir una memòria tan curta? Aquesta notícia te la vaig dir jo fa un parell de dies mentre preniem el te.\nLa llegenda continua... I et vaig proposar de llogar una limusina per arribar-nos fins a Vila-seca, al Fènix precisament. Com pot ser que no te'n recordis?\n1 de maig de 2010, a les 1:14\nNo voldria semblar impertinent o poc educat, però podria venir amb vosaltres a la limusina?\nJa sabeu que els trens van molt malament, i d'altra banda aquesta mena de vehicle em sembla molt adequat a la pràctica de les nostres aficions comunes.\n1 de maig de 2010, a les 4:01\naquests invisibles són els escriptors!!! els altres firmen llibres el dia de Sant Jordi i es veuen venent llibres com si fossin xurros -literalment, és clar- Bé, paro i m'adormo que toca migdiada... després tornaré a escriure d'una manera "invisible". Rebeu una salutació de mitja migdiada! ricard99 (ocasional invisible)\n1 de maig de 2010, a les 6:51\nCoi, això de la font del vi sembla prou interessant. Suposo que el viatge amb la limusina el paga l'associació. Quants hi cabem?\n2 de maig de 2010, a les 15:13\nPunyal ha dit...\nQuanta raó tens Ricard99!\n4 de maig de 2010, a les 2:03\nel cant de la cohort crestada atronava les treves ...\nEm vindria de gust, dolça Ipsilil·la...


Día de la Muntanya Neta a Almenara – Nuestras secciones\nAmb els amics dels centres excursionistes de Castelló, Benicàssim, Vila-Real, Les Alqueries, Borriana i la Societat d’Amics de la Serra d’Espadá, hem participat en una excursió pel terme d’Almenara, un itinerari que ens ha sorprés agradablement.\nLa concentració es va fer en l’estació d’Almenara i així el que vullguera que arribara en tren.\nVàrem pujar primer al Castell, fortificació musulmana del segle X (Almenara va ser conquistada en 1238 per Jaume I) sobre restes romans i potser també ibers, vàrem continuar al Punt del Cid, on es troba una fortificació que alguns consideren d’orige romà, també restes d’aljubs pareix ser medievals i fortificacions de la línia defensiva XYZ, desde d’ací vàrem passar a la Muntanya Blanca i varen pujar per damunt de les restes d’una fortificació romana, ens explicaren que podia ser el campament de les legions de Cneo Escipió quan Anníbal va prendre Sagunt.\nQuan vàrem arribar als Estanys d’Almenara, Enric Amer d’Acció Ecologista Agró, ens parlá de l’ecosistema dels ullals, els treballs de recuperació de fauna i flora i les troballes de restes de construccions romanes, com un temple romá de Venus i un posible ancoratge de naus.\nGracies als nostres amics per un día tant interesant.\nArtículo anteriorPENYAS ARAGONESAS 27-06-2020 Artículo siguiente Primera ruta per la inculusió i la igualtat


L’Ajuntament de Moncofa obre el termini per sol·licitar l’ajuda ‘Parèntesi’ – Ayuntamiento Moncofa\nL’Ajuntament de Moncofa obre el termini per sol·licitar l’ajuda ‘Parèntesi’\nWences Alós: “És la tercera línia d’ajudes que concedim per esta crisi i estem segurs que tornarà a haver-hi moltes sol·licituds”\nEs tracta d’una ajuda conjunta de Generalitat, Diputació i Ajuntament.\nL’Ajuntament de Moncofa ha obert el termini per presentar la documentació amb la qual sol·licitar l’ajuda ‘Parèntesi’, per a autònoms i petites empreses que s’han vist perjudicats per les restriccions a causa de la pandèmia pel coronavirus. És una ajuda conjunta de la Generalitat, la Diputació i l’Ajuntament de Moncofa, que consisteix en 2.000 € per autònom o microempresa i 200 euros per treballador.\nWences Alós Valls, alcalde de Moncofa, ha explicat que “es tracta de la tercera línia d’ajudes que concedeix l’Ajuntament de Moncofa i el termini de presentació de sol·licituds estarà obert fins al proper dia 26 d’abril”.\nDe la primera línia d’ajudes, oberta a tots els autònoms van ser beneficiaris 43 autònoms de la localitat. D’estos 10 van rebre més de 1.600 euros i d’altres 20 van rebre 1.145,16 euros.\nRecentment l’Ajuntament de Moncofa ha pagat la segona línia d’ajudes per a autònoms per compensar les pèrdues generades per les restriccions horàries a la restauració i el comerç decretades al gener. I han rebut 31 autònoms 1.000 € per veure’s obligats a tancar mentre que d’altres 16 han rebut 300 € per veure’s obligats a avançar l’hora de tancament.\nWences Alós Valls està segur que “com en les convocatòries anteriors, esperem moltes sol·licituds, fet que demostra les necessitats que estan tenint molts autònoms i comerciants de Moncofa. Per això l’equip de govern, que estem al seu costat, reaccionem ràpid perquè puguen disposar el més prompte possible esta ajuda, que ja vam aprovar al gener i es podia sol·licitar al febrer “.\nL’alcalde ha incidit que “estar al costat dels autònoms de la localitat, que està passant per moltes dificultats, és una prioritat per a l’Ajuntament de Moncofa.”.\ntecnico3\t2021-04-13T08:44:47+00:00\t09/04/2021|Categories: Actualitat|\nArxius Selecciona el mes maig 2021 (9) abril 2021 (12) març 2021 (25) febrer 2021 (11) gener 2021 (13) desembre 2020 (17) novembre 2020 (8) octubre 2020 (14) setembre 2020 (18) agost 2020 (7) juliol 2020 (17) juny 2020 (23) maig 2020 (11) abril 2020 (17) març 2020 (18) febrer 2020 (11) gener 2020 (7) desembre 2019 (9) novembre 2019 (11) octubre 2019 (4) setembre 2019 (9) agost 2019 (9) juliol 2019 (14) juny 2019 (12) maig 2019 (18) abril 2019 (17) març 2019 (14) febrer 2019 (14) gener 2019 (17) desembre 2018 (19) novembre 2018 (21) octubre 2018 (24) setembre 2018 (12) agost 2018 (12) juliol 2018 (25) juny 2018 (20) maig 2018 (22) abril 2018 (16) març 2018 (26) febrer 2018 (21) gener 2018 (15) desembre 2017 (10) novembre 2017 (19) octubre 2017 (10) setembre 2017 (10) agost 2017 (12) juliol 2017 (15) juny 2017 (26) maig 2017 (27) abril 2017 (14) març 2017 (18) febrer 2017 (14) gener 2017 (12) desembre 2016 (16) novembre 2016 (16) octubre 2016 (17) setembre 2016 (18) agost 2016 (14) juliol 2016 (21) juny 2016 (23) maig 2016 (26) abril 2016 (18) març 2016 (16) febrer 2016 (9) gener 2016 (23) desembre 2015 (19) novembre 2015 (4) setembre 2015 (3) agost 2015 (1) juliol 2015 (3) juny 2015 (3)


"Una Constitució catalana hauria de dir que la natura té drets"\nJoan Martínez Alier “Una Constitució catalana hauria de dir que la natura té drets”\nJoan Martínez Alier (Barcelona, 1939) és codirector de l’Atles de Justícia Ambiental, un projecte per mapar els conflictes ambientals d’arreu del planeta. L’any 2020 va ser guardonat amb el premi Balzan, un dels reconeixements científics més importants del món, per la seva anàlisi pionera de les relacions entre el medi ambient i les economies. Amb una llarga trajectòria com a autor, Martínez Alier és també fundador de la revista Ecología Política i de l’Institut de Ciència i Tecnologia Ambientals (ICTA-UAB).\nJoan Martínez Alier: “Una Constitució catalana hauria de dir que la natura té drets”\n15/02/2022 | 06:00\nFa molts anys que radiografies conflictes ambientals arreu del món. Sempre està malament modificar la natura, o hi ha vegades que val la pena?\nDepèn de per a qui. La gent que ho pateix no és la mateixa que la que gaudeix de les millores. Per a les generacions futures, gairebé sempre està malament, perquè, a més, no hi tenen res a dir. Els qui no han nascut no protesten. Les altres espècies tampoc protesten i ho pateixen molt. I els pobres del món també ho pateixen, i no ho gaudeixen gaire. Quan es fa una presa hidroelèctrica, podries argumentar que és un avenç per a la zona, però els perjudicats són uns altres, com ara els habitants del delta de l’Ebre.\nPerò una presa hidroelèctrica, per exemple, pot ajudar a fer arribar electricitat a gent amb pocs recursos.\nHi ha una teoria econòmica que diu que el mercat soluciona els problemes. Però és totalment falsa. El mercat no té en compte els danys ambientals. De fet, els diners que es fan al mercat depenen de no comptar-hi els danys socials i ambientals, perquè els pobres, o les generacions futures, o les altres espècies, no tenen gens de força al mercat. Els pollastres arriben al mercat quan són morts; com a espècie viva no tenen valor. És veritat que el nivell de vida d’una part de la humanitat ha millorat, però els costos no els compta ningú. Els comptem i veiem físicament, però no es compten amb diners.\nAquests danys ambientals es poden comptar com una externalitat de l’economia.\nEl PIB, per definició, no resta les externalitats. Per exemple: ara hi ha una concentració de gasos a l’atmosfera cada vegada més gran. Si tu en vols dir d’això externalitat perquè t’han adoctrinat en el llenguatge econòmic, doncs d’acord. Però jo en dic canvi climàtic. Aquest és el problema: dir-ne externalitat és com dir-ne Ave María Purísima: una espècie de cosa religiosa de traduir els problemes reals a un llenguatge econòmic. Els problemes reals (el canvi climàtic, l’esgotament del petroli, la pèrdua de biodiversitat) s’han de mesurar amb unitats físiques. Les unitats econòmiques només serveixen per dissimular. Això no treu que hi hagi instruments de política econòmica, com els impostos, que poden ajudar una mica.\n“A les facultats haurien d’ensenyar com funciona l’economia física, la de veritat”\nQuins problemes genera que es parli i es pensi des d’aquest llenguatge econòmic?\nÉs com si diguéssim que cada víctima de la violència masclista equival a 50.000 euros de preu, o 100.000. I que traurem això del PIB. Això seria superestrany, oi? El que has de fer és una política que eviti aquest mal social, que no es pot mesurar en llenguatge econòmic. Doncs no sé per què els problemes ambientals sí que s’han de mesurar amb un llenguatge econòmic. És una manera de dissimular-los. El PIB s’ha de deixar de fer servir: només serveix per disciplinar la gent. S’han de fer servir indicadors socials i ambientals en lloc del PIB.\nQuè hauria de canviar, doncs, a les facultats d’Economia?\nEl que s’hauria d’ensenyar a les facultats el primer any és com funciona l’economia física, la de veritat. Parlar del sol i de la pluja i dels seus processos naturals. Perquè els humans vivim d’això. S’ha d’ensenyar d’on surten de veritat els recursos. Ara molts economistes són idiotes especialitzats. Diuen: “Jo soc economista, parlo d’economia; d’això altre no me’n parlis”. D’això n’hi ha aquí, des del Mas-Colell fins al Sala i Martín. Hi ha molta gent que estudia economia perquè volen ser administradors d’empreses. I la forma d’una empresa continuarà existint, perquè una altra cosa seria un Estat totalitari que ho fes tot. Jo estic a favor de les cooperatives i de les empreses d’economia solidària. Totes aquestes empreses haurien de saber comptar d’una altra manera, no només amb diners.\nCreus que els conflictes ambientals aniran a més en els propers anys?\nSempre n’hi ha hagut, però estan augmentant. Estan augmentant perquè l’ús d’energia i de materials creix quan l’economia creix. Potser arribarem aviat a un pic de petroli, però no crec que de carbó o de gas, perquè n’hi ha molt, i hi haurà conflictes relacionats. A més, n’hi haurà de nous per la mineria de liti, per exemple, o la mineria de coure, o la d’altres metalls que es fan servir per a la transició energètica. També hi haurà conflictes pels usos de la terra, perquè tant els molins de vent com l’energia solar fan servir molta superfície.\n“Els europeus hem de reconèixer el deute ecològic que tenim amb la resta del món”\nPer què els governs no són capaços d’aturar el canvi climàtic?\nNo és per falta d’idees; la burocràcia és molt competent a Europa, per exemple. Científicament són competents, i benintencionats. El problema ve dels interessos que hi ha. I ve també d’aquest optimisme de pensar que tot es pot arreglar… per exemple: per què parlen d’un Green New Deal, i diuen que és per portar al creixement? Per què no hi pot haver un Green New Deal d’inversions ambientals que augmenti una mica la demanda i doni feina assalariada a la gent, però que no porti a més creixement econòmic?\nPotser és perquè llavors no guanyarien les eleccions.\nSí, és per les eleccions, jo crec. I per provincianisme. Jo he tingut discussions amb verds alemanys. Els deia que els europeus hem de reconèixer el deute ecològic que tenim amb la resta del món pel canvi climàtic. I alguns verds alemanys, que poden ser ministres ara, ens deien: “Teniu tota la raó, però a Alemanya no guanyaríem ni un vot amb això, si els diem que són culpables”. Té molta relació amb la mala consciència de la guerra dels alemanys. Però s’ha de tenir una visió més mundial i no tan provinciana. Europa no és el centre del món.\nEls plans de recuperació verda de després de la pandèmia, tant de Biden com de la UE, donen alguna esperança?\nAquests plans diuen que mentalment el neoliberalisme s’ha acabat, que ja era hora, i que ara torna el keynesianisme socialdemòcrata. Però l’abundància de les socialdemocràcies al segle XX estava basada en el petroli barat. Ara fer un keynesianisme ecològic i que prometi el creixement econòmic, jo crec que és absurd. El que tocaria és un Green New Deal sense creixement. Amb una mica de creixement a l’Àfrica i a l’Índia, potser. Jo crec que no és realista pensar que podem fer una transició sense decreixement. L’objecció d’alguna gent és “Com pagarem el deute?”, i jo crec que no es poden pagar tots els deutes.\n“El deute es fa servir per disciplinar la gent. S’ha de poder subsistir amb una renda bàsica universal”\nSi demà es deixessin de pagar els deutes, molts petits negocis es podrien ensorrar. Els proveïdors d’un bar, per exemple.\nLa gent ja ha de poder subsistir amb els diners d’una renda bàsica universal. Precisament, per no forçar la gent, com aquest del bar, a treballar tant per pagar els deutes. Potser pot decidir treballar només tres dies la setmana. A més, jo no suspendria tots els deutes de cop. Els aniria suspenent, començant pels més injustos, com moltes hipoteques. Ha passat moltes vegades en la història, això que no s’han pagat els deutes. Per exemple, el de la República Espanyola no el va pagar ningú. Després de la Segona Guerra Mundial, es va deixar que Alemanya no pagués, l’any 1953. El que dic és que es fa servir el deute per disciplinar la gent. Hem de guanyar diners com a assalariats per pagar la part que toca del deute amb impostos, i, a més, tot això es fa a força de cremar petroli, carbó, o gas… Em sembla un sistema absurd.\nPerò potser molta gent no tindria feina…\nAra no tenir feina vol dir no tenir feina assalariada. Si vas a un poble petit, et diuen que no hi ha gaire feina. Caram, si hi està tot per fer! Les cases cauen, i dius que no hi ha feina? Amb la pandèmia s’ha vist que les feines realment essencials són moltes vegades les més mal pagades. I quedar-se a casa, cuinar…; tot això ho hem fet tothom durant els mesos de confinament i no es considera feina.\nA banda de la suspensió del deute, quins serien els primers passos per sortir d’aquesta espiral?\nComençar per la renda bàsica. I llavors la gent ja triaria quina feina vol fer. Renda bàsica per a tothom d’uns 400 o 500 euros, i la gent que vulgui més, que en serà molta, que agafi feina assalariada. El món seria molt diferent. No tenir feina assalariada no seria tan greu com ho és ara, i ens faria sortir una mica de l’espiral del creixement. I, d’altra banda, dir que no volem creixement, sinó que creixin alguns sectors, com l’agroecologia, la rehabilitació d’habitatges o les energies alternatives, però no tots. I fer inversions per corregir deutes ambientals. Es podria convertir la fàbrica de ciment del Garraf en una casa de colònies, per exemple. I que no augmenti la població: no cal que Catalunya arribi als 10 milions d’habitants. Si augmentem la població perquè acollim refugiats, d’acord, però exhortar les dones catalanes a tenir més fills, no.\n“L’economia circular és un objectiu no realitzable, perquè es produeixen coses que no es poden fer servir dues vegades”\nAlguna mesura més concreta?\nUna mesura molt urgent seria modificar els plans urbanístics. Volen urbanitzar zones de molts pobles de fora de la conurbació de Barcelona, com ara Llinars, per posar-hi polígons industrials. I la meitat de les naus del país en aquest moment ja estan desocupades. I, tanmateix, hi ha molts pobles que tenen terrenys i decideixen fer-hi polígons o casetes.\nNo podem reindustrialitzar Catalunya amb fàbriques de trens o de bicicletes, per exemple? Creus que la indústria és intrínsecament destructora?\nCarlos Taibo “Cal frenar immediatament la locomotora del creixement”\nManuel Ligero ('La Marea') / traducció: Joan Vila i Triadú\nYayo Herrero “El decreixement ja no és una opció: l’economia decreixerà sí o sí”\nEudald Carbonell “O canviem la mentalitat o anirem cap a la destrucció”\nNo crec que tota la indústria sigui destructora. De fet, no crec que l’economia s’hagi de dividir entre indústria, serveis i sector primari. És una cosa molt antiga. El que hem de pensar és quina mena d’indústria i quina mena d’agricultura. Per exemple, la ramaderia pot ser molt intensiva, amb camps de concentració de bestiar, els anomenats concentration animal feeding operations (CAFO). Això també és sector primari, però no té res a veure amb l’agroecologia. No està bé que tot s’ajunti com a sector primari, i igual amb el sector secundari.\nUna de les línies de treball més comentades és potenciar l’economia circular. El Govern espanyol té plans per promoure-la, i els fons europeus hi dediquen una línia de crèdit específica. És una bona aposta?\nEs pot augmentar una mica la circularitat, fent servir menys materials energètics, amb més eficiència i amb decreixement econòmic. Però l’economia circular és un objectiu no realitzable; l’economia produeix coses que no es poden fer servir dues vegades. Hi ha estudis que expliquen que actualment es recicla només entre el 6% i el 8% de tot el que entra a l’economia: petroli, gas, coure, tots els materials…\n“Sembla mentida que el canvi climàtic no sigui notícia des de fa cent anys”\nL’ecologia és més en l’agenda mediàtica ara que fa cinc anys. Per què creus que ha canviat, això?\nÉs que sembla mentida que el canvi climàtic no sigui notícia des de fa cent anys. El cas no és que finalment se’n parli, sinó que s’ha amagat aquesta notícia des de fa dècades. I no és perquè hi hagi hagut cap conspiració oculta, sinó una conseqüència de l’optimisme tecnològic que hem heretat de la Il·lustració. El que passa és que ara és més perceptible. Es veu a l’Himàlaia o als Andes, per exemple. Però ara s’està parlant d’ampliar l’aeroport d’una manera brutal. I, a València, ampliar el port. A mi em sembla que és molt obvi que no s’hauria de fer: a l’Atles de Conflictes Ambientals tenim 150 casos sobre aeroports. Però ja em crec qualsevol cosa de la gent que mana.\nQuina aposta faries per la política institucional?\nEstaria bé que la Constitució d’una Catalunya independent copiés una mica la Constitució de l’Equador. Se n’haurien de copiar les clàusules sobre els drets de la natura. A l’article 71, la Constitució de l’Equador diu que la natura té drets. Potser no cal ficar-se en un embolic jurídic tan gran, però almenys una cosa semblant. Posar els drets ambientals al començament de la Constitució. Després, els drets humans. I, al final, l’economia: que sigui solidària. La Constitució parla de com s’organitza la política d’un país. En les primeres constitucions, es parlava dels drets dels homes. Més dels homes que de les dones. Això s’ha anat millorant amb el pas del temps. Ara s’hauria de millorar pel començament: quins drets donem a la natura? Ella no pot opinar: no parla el nostre llenguatge. Però els humans podem decidir, com a ciutadans, que cuidarem de la natura. I continuar pels drets de les dones i dels homes


Conferència sobre Amadeu Vives - Figura contradictòria? de "L'emigrant" a "Doña Francisquita" | Palau de la Música Catalana\nConferència sobre Amadeu Vives\nFigura contradictòria? de "L'emigrant" a "Doña Francisquita"\nConfirmació d’assistència al col·loqui abans del 7 de maig, al telèfon 93 295 72 28/26 (Teresa Martínez) o a l’adreça electrònica: revista@palaumusica.cat\nAmadeu Vives (Collbató, 18 de novembre de 1871-Madrid, 2 de desembre de 1932) va ser fundador de l’Orfeó Català i de la «Revista Musical Catalana», junt amb Lluís Millet i Pagès, i un dels compositors més prolífics de la seva època. Autor d’obres corals que ja formen part de l’imaginari popular com L’emigrant o La Balanguera, Vives va esdevenir un dels compositors que van prestigiar el gènere de lasarsuela amb títols tan coneguts com Doña Francisquita o Bohemios.\nEl director i compositor Antoni Ros Marbà, bon coneixedor de la figura i obra de Vives, oferirà una aproximació poc freqüent del compositor natural de Collbató, amb un recorregut per la seva vida i la seva obra.\nLa conferència estarà complementada amb l’actuació de la soprano Elena Copons i el pianista Francisco Poyato, que interpretaran algunes obres poc conegudes d’Amadeu Vives.\nAmb aquesta conferència la «Revista Musical Catalana» continua les activitats de celebració dels 110 anys de la seva creació, el 1904, i els 30 anys de la seva recuperació, el 1984, que es van iniciar el novembre de 2014 passat amb la presentació del llibre La música d’abans-d’ahir. Antologia d’articles de la Revista Musical Catalana 1904-1936, i del número inèdit de juliol de 1936 que mai no es va arribar a editar a causa de l’inici de la Guerra Civil Espanyola.\nPreus:Entrada lliure. Aforament limitat\nOrganitza:Revista Musical Catalana


L’associació d’usuaris de bancs, caixes i assegurances organitza a Girona una jornada pels afectats per la compra d’accions de Bankia - Ajuntament de Girona\nL’associació d’usuaris de bancs, caixes i assegurances de Catalunya (AICEC-ADICAE) organitzarà el proper 18 de febrer amb la col·laboració de l’Ajuntament de Girona, una sessió informativa dirigida als afectats per l’adquisició d’accions per la sortida a borsa de Bankia. La jornada, que tindrà lloc a les 6 de la tarda, informarà de les accions que les persones afectades poden realitzar per defensar els seus interessos individualment i de forma col·lectiva.\nSeguidament, a les 7 de la tarda, l’AICEC-ADICAE ha convocat els seus associats per informar-los de les noves actuacions de l’associació i per fer balanç de l’activitat de l’any 2015, així com atendre noves propostes. Aquesta darrera sessió també serà oberta. Per últim, l’organització situarà el proper 4 de març, de les 9 a les 11 del matí, un punt informatiu a la plaça Calvet i Rubalcaba per atendre consultes de la ciutadania.\nAquestes accions impulsades per l’AICEC-ADICAE han rebut el suport de l’Ajuntament de Girona, amb el propòsit “d’orientar en matèria de consum financer als ciutadans de la ciutat que ho necessitin” segons ha explicat la tinenta d’alcalde i regidora d'Ocupació, Empresa i Comerç, Glòria Plana.\nL’acord establert entre l’Ajuntament i l’entitat també contempla la creació d’un servei específic d’orientació per la tramitació de reclamacions de consumidors vinculades als bancs, caixes i assegurances a la mateixa Oficina Municipal d'Informació al Consumidor (OMIC).\nEnllaç web OMIC\nEnllaç web Centre Cívic Pla de Palau


Nova entitat a l’Ampolla per a promoure la cultura local | Diari de Tarragona\nLa Societat Unió Cultural Ampolla no té ànim de lucre i ja ha preparat diverses activitats\n21/06/2021 11:35 | Actualizado a 21/06/2021 11:35\nLes dones remeieres, que durant la presentació van explicar contes i llegendes als infants assistents. FOTO: Cedida\nDissabte es va presentar la Societat Unió Cultural Ampolla (SUCA). Prenent com a punt de partida l’associació centenària homònima i la necessitat d’una entitat que promogui la cultura i identitat local, un grup de veïns ha tirat endavant aquesta iniciativa sense ànim de lucre que es proposa impulsar i dinamitzar activitats que divulguin i protegeixin el patrimoni històric i cultural de la localitat. Amb valors d’igualtat, solidaritat, sostenibilitat i transparència, des de la SUCA també es buscarà la creació de sinergies amb altres entitats del poble per treballar per les inquietuds socioculturals dels habitants.\nLa presentació del dia 19 al port pesquer de l’Ampolla, va ser una declaració d’intencions. L’esdeveniment va comptar amb l’actuació del grup local «Los Sirgadors», i amb un concert de Gemma Arques. També amb l’arribada al poble de «Pepet de les Herbes» i amb els contes i llegendes de les dones remeieres. Un dels moments destacats de la presentació va ser quan es va mostrar una maqueta d’un far, símbol de la SUCA que representa la cultura com a llum que guia el camí.\nDes de l’organització valoren l’acte de presentació com un triomf tot i la pluja que afortunadament no va aconseguir cancel·lar l’esdeveniment. Calculen que l’assistència va ser d’unes 200 persones que, lamenten, podrien haver estat més si no hagués estat pel temps. «Totes les cadires estaven ocupades. No hi havia tanta gent com si hi hagués hagut bon temps, però el públic, era entregat. Ho valorem com un èxit i més pel temps que va fer», explica Guillem Comí, membre de l’associació.\nFins al moment, des de l’entitat, s’han dut a terme activitats com una exposició col·lectiva d’art que es podrà visitar fins a finals de mes i ja hi ha preparades altres activitats com conferències, presentacions de llibres, debats o tallers, a més d’una programació per Sant Joan per a recuperar la foguera. Des del dia 20 fins al 23, a la Platja de les Avellanes, els veïns hi podran deixar mobles vells i altres objectes per a cremar i la nit de la revetlla es recollirà la flama del Canigó per encendre el foc. Pel que fa a activitats infantils, està prevista una activitat en què els nens i nenes acompanyaran un dolçainer des de l’Ajuntament fins a la platja, on hi haurà contacontes amb històries ebrenques i berenar.\nA llarg termini, la societat també s’ha proposat recuperar i catalogar l’arxiu audiovisual històric de L’Ampolla per posar-lo a disposició dels veïns i veïnes i, a la vegada, tenir material per crear altres esdeveniments culturals i socials. D’aquesta manera també dotarien de material al futur museu etnològic del poble.\nLa SUCA a més de tenir previstes activitats per a infants i adults de diferents tipologies, també busca impulsar la creació de nous equipaments culturals com la Casa de Cultura de l’Ampolla, el Museu Etnològic del port del Fangar o un Auditori per tal de donar cabuda a la creixent activitat cultural del municipi del Baix Ebre.


El Quadis trenca amb la història i guanya a Sabadell | Mataró Audiovisual\nEl Quadis trenca amb la història i guanya a Sabadell\nJosep Maria Spà dj., 21/03/2019 - 09:25\nEl Quadis Mataró guanya a Sabadell 22 anys després i consolida la quarta posició. Els mataronins remunten un 3 a 0 inicial, i aprofiten l’ensopegada del Mediterrani contra l’Atlètic Barceloneta, un partit pendent de la jornada anterior. El Sabadell – Mataró s’ha avançat pels diferents compromisos internacionals d’alguns jugadors de la plantilla mataronina.\nVictòria per trencar amb una ratxa històrica del Quadis Mataró a Sabadell.\nTant històrica que parint un moment.... i pensin en que estaven fent la temporada 96/97.... Doncs des d’aleshores, fa 22 campionats, que el Centre Natació Mataró no aconseguia la victòria a Can Llong. Més d’un jugadors del Centre ahir convocat i que va jugar minuts no havia ni nascut.\nUna gesta històrica, però, que no va ser fàcil d’aconseguir.\nSemblava que aquest cop l’equip dirigit per Quim Colet tornaria a sortir-ne vencedor d’un enfrontament entre sabadellencs i mataronins, i en els primers minuts ja manaven en el marcador per 3 gols a 0. Abans d’acabar el primer quart el Quadis Mataró reaccionava i reduïa les diferències fins al 3 a 2.\nTot i aquesta millor l’equip de Beto Fernàndez no aconseguia igualar el partit i al principi del segon quart el Sabadell ampliava diferències de nou amb el 4 a 2. Un parcial de 0 a 5 entre el segon i el tercer període va ser clau per tombar el partit i, per fi, emportar-se la victòria. Fins a 3 gols de diferència va tenir l’equip del Centre amb el 4 a 7 a les acaballes del tercer quart, però el Sabadell en un darrer intent, va aconseguir reduir les diferències i quedar-se a un gol de l’empat. 7 a 8 i triomf històric pel Quadis.\nL’equip s’ha beneficiat a més de l’ensopegada del Mediterrani, que perdia també en partit jugat ahir contra l’Atlètic Barceloneta per un clar 4 a 17.\nAra la classificació queda amb els mataronins en quarta posició, 8 punts per sobre del Mediterrani, però amb un partit més. I amb una recta final molt complicada. 9 punts en joc davant Barcelona a casa, Barceloneta fora i tancar amb el Mediterrani de nou al complex esportiu Joan Serra. Una recta final que haurà d’esperar uns dies pels compromisos internacionals d’alguns jugadors mataronins. El proper compromís dels mataronins serà el 9 d’abril contra el CNB.\nAcostumats a estar entre els millors de la lliga\nTemporada “fantàstica” a partir de la segona volta\nAlba Bonamusa i Anna Gual (La Sirena CNM) cauen de la llista d'Espanya de waterpolo femení\nDoble medalla del CN Mataró a l'Estatal infantil de Màlaga


L’Alt Penedès va registrar dissabte passat un dels episodis de pluges més virulents a Catalunya - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports\nSegons va detallar el servei de Protecció Civil, en mitja hora van caure 27 l/m2 a Sant Martí Sarroca, un dels municipis que més precipitacions va registrar en poc temps.\nUn dels problemes més greus del dia va venir donat per la desconnexió de la mitjana elèctrica arran de la tempesta. Molts veïns de la comarca van quedar-se sense llum durant tota la tarda i bona part de la nit, mentre que en els pitjors casos, alguns veïns de Pacs del Penedès, Sant Martí Sarroca i Vilobí del Penedès, entre altres zones, no van recuperar l’electricitat fins l’endemà al matí.\nSegons fonts de la companyia elèctrica Endesa, que dóna servei a la comarca, es van trencar uns aïlladors com a conseqüència de la tempesta. Durant tot l’episodi de pluges, el sistema elèctric d’Endesa va patir incidències importants en dues línies de la comarca que en total donen servei a uns 6.100 clients.\nAl llarg de dissabte, el telèfon d’emergències 112 va rebre prop de 300 trucades d’arreu de Catalunya, 24 de les quals procedien de l’Alt Penedès. Entre les incidències més importants destaca la inundació de la carretera BP-2121 que connecta Vilafranca i Sant Martí Sarroca. Els Mossos d’Esquadra van rebre l’avís a les 18h i van avisar el Servei d’Atenció de Carreteres, que va realitzar tasques de neteja per restablir la circulació.\nFotos: Fina Soler i Rosana Marín